**ΔΙΑΚΗΡΥΞΗ ΑΝΟΙΧΤΟΥ ΜΕΙΟΔΟΤΙΚΟΥ ΔΙΑΓΩΝΙΣΜΟΥ**

**με τίτλο:**

**«Προμήθεια Λευκών Ειδών»**

**στο πλαίσιο υλοποίησης του Προγράμματος:**

**«Relocation and Reception Scheme»**

**GRC01/2016/0000000060/004**

**Με τη χρηματοδότηση της Ευρωπαϊκής Επιτροπής μέσω της Ύπατης Αρμοστείας του ΟΗΕ για τους πρόσφυγες (UNHCR)**

**ΑΡΣΙΣ - Κοινωνική Οργάνωση Υποστήριξης Νέων**

**Ταχ. Δ/νση: Μαυρομματαίων 43, Αθήνα**

**Ταχ. Κώδικας: 103 44**

**Πληροφορίες: κ. Αθανάσιος Κόλλιας**

**Τηλέφωνο: 210 8259880**

**FAX: 210 8259880**

**Email: arsisathina@gmail.com**

**URL: www.arsis.gr**

Αθήνα, 3/11/2016

Αρ. Πρωτ. 324/16

**ΘΕΜΑ**: Προκήρυξη ανοιχτού μειοδοτικού διαγωνισμού σε ευρώ περί επιλογής αναδόχου για την «Προμήθεια Λευκών Ειδών» στο πλαίσιο του Προγράμματος «Relocation and Reception Scheme» (agreement symbol GRC01/2016/0000000060/004), το οποίο υλοποιείται από την αστική εταιρεία μη κερδοσκοπικού χαρακτήρα με την επωνυμία «ΑΡΣΙΣ – Κοινωνική Οργάνωση Υποστήριξης Νέων» και χρηματοδοτείται από την Ευρωπαϊκή Επιτροπή μέσω της Ύπατης Αρμοστείας του ΟΗΕ για τους πρόσφυγες (UNHCR).

|  |  |
| --- | --- |
| **Κριτήριο κατακύρωσης** | **Ημερομηνία δημοσίευσης στην ιστοσελίδα της οργάνωσης και στον ημερήσιο τύπο** |
| Χαμηλότερη τιμή | 3/11/2016 |

Προϋπολογισθείσα δαπάνη για το σύνολο του έργου:

**Είκοσι τέσσερις χιλιάδες, εκατόν ενενήντα τρία ευρώ και πενήντα πέντε λεπτά (24.193,55 €) άνευ ΦΠΑ και τριάντα χιλιάδες ευρώ (30.000,00€) συμπεριλαμβανομένου Φ.Π.Α.**

**ΓΕΝΙΚΕΣ ΠΛΗΡΟΦΟΡΙΕΣ**

**Αριθμός Διακήρυξης 324/16**

|  |  |
| --- | --- |
| ΑΝΑΘΕΤΟΥΣΑ ΑΡΧΗ | ΑΡΣΙΣ – ΚΟΙΝΩΝΙΚΗ ΟΡΓΑΝΩΣΗ ΥΠΟΣΤΗΡΙΞΗΣ ΝΕΩΝ |
| ΤΙΤΛΟΣ ΕΡΓΟΥ | Προμήθεια λευκών ειδών |
| ΦΟΡΕΑΣ ΓΙΑ ΤΟΝ ΟΠΟΙΟ ΠΡΟΟΡΙΖΕΤΑΙ ΤΟ ΕΡΓΟ | ΑΡΣΙΣ – ΚΟΙΝΩΝΙΚΗ ΟΡΓΑΝΩΣΗ ΥΠΟΣΤΗΡΙΞΗΣ ΝΕΩΝ |
| ΤΟΠΟΣ ΥΛΟΠΟΙΗΣΗΣ ΤΟΥ ΕΡΓΟΥ | Η αποθήκη της Αναθέτουσας Αρχής επί τη οδού Αραχώβης αρ. 28 στην Αθήνα |
| ΕΙΔΟΣ ΔΙΑΔΙΚΑΣΙΑΣ | Ανοικτός μειοδοτικός διαγωνισμός |
| ΚΡΙΤΗΡΙΟ ΑΞΙΟΛΟΓΗΣΗΣ | Χαμηλότερη τιμή |
| ΤΕΧΝΙΚΕΣ ΠΡΟΔΙΑΓΡΑΦΕΣ | ΝΑΙ |
| ΠΡΟΥΠΟΛΟΓΙΣΜΟΣ | Ο προϋπολογισμός του έργου είναι είκοσι τέσσερις χιλιάδες και εκατόν ενενήντα τρία ευρώ και πενήντα πέντε λεπτά (24.193,55 €) άνευ ΦΠΑ και τριάντα χιλιάδες ευρώ (30.000,00€) συμπεριλαμβανομένου Φ.Π.Α |
| ΧΡΗΜΑΤΟΔΟΤΗΣΗ ΕΡΓΟΥ | Το έργο χρηματοδοτείται από την Ευρωπαϊκή Επιτροπή μέσω της Ύπατης Αρμοστείας του ΟΗΕ για τους πρόσφυγες (UNHCR) |
| ΔΙΑΡΚΕΙΑ ΕΡΓΟΥ | Τα προς προμήθεια λευκά είδη θα πρέπει να έχουν παραδοθεί στον τόπο υλοποίησης του έργου μέχρι την Παρασκευή 2-12-2016 |
| ΤΟΠΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ | Η έδρα της Αναθέτουσας Αρχής |
| ΗΜΕΡΟΜΗΝΙΑ ΔΗΜΟΣΙΕΥΣΗΣ ΣΤΟΝ ΗΜΕΡΗΣΙΟ ΤΥΠΟ | 3/11/2016 |
| ΗΜΕΡΟΜΗΝΙΑ ΕΝΑΡΞΗΣ ΥΠΟΒΟΛΗΣ ΠΡΟΣΦΟΡΩΝ | 3/11/2016 |
| ΚΑΤΑΛΗΚΤΙΚΗ ΗΜΕΡΟΜΗΝΙΑ ΥΠΟΒΟΛΗΣ ΠΡΟΣΦΟΡΩΝ | 11/11/2016 ώρα 16:00 |
| ΤΟΠΟΣ ΚΑΤΑΘΕΣΗΣ ΠΡΟΣΦΟΡΩΝ | Η έδρα της αναθέτουσας αρχής |
| ΠΡΟΘΕΣΜΙΑ ΓΙΑ ΤΗΝ ΥΠΟΒΟΛΗ ΔΙΕΥΚΡΙΝΗΣΕΩΝ ΕΠΙ ΤΩΝ ΟΡΩΝ ΤΗΣ ΔΙΑΚΗΡΥΞΗΣ | 10/11/2016 ώρα 12:00 |
| ΗΜΕΡΟΜΗΝΙΑ ΚΑΙ ΩΡΑ ΑΠΟΣΦΡΑΓΙΣΗΣ ΠΡΟΣΦΟΡΩΝ (ΦΑΚΕΛΟΥ ΔΙΚΑΙΟΛΟΓΗΤΙΚΩΝ ΚΑΙ ΤΕΧΝΙΚΩΝ ΠΡΟΣΦΟΡΩΝ) | 14/11/2016, ημέρα Δευτέρα και ώρα 10:00 |
| ΗΜΕΡΟΜΗΝΙΑ ΚΑΙ ΩΡΑ ΑΠΟΣΦΡΑΓΙΣΗΣ ΟΙΚΟΝΟΜΙΚΩΝ ΠΡΟΣΦΟΡΩΝ | 15/11/2016, ημέρα Τρίτη και ώρα 11:00 |
| ΧΡΟΝΟΣ ΙΣΧΥΟΣ ΥΠΟΒΛΗΘΕΝΤΩΝ ΠΡΟΣΦΟΡΩΝ | 60 ημέρες |

Έχοντας υπόψη:

1. Τον Κώδικα Προμηθειών της ΑΡΣΙΣ.
2. Τον Κώδικα Δεοντολογίας Προμηθευτών της ΑΡΣΙΣ, που είναι αναρτημένος στο site της Οργάνωσης
3. Την απόφαση του Διοικητικού Συμβουλίου της ΑΡΣΙΣ με ημερομηνία 3/11/2016 για την διενέργεια Ανοικτού Μειοδοτικού Διαγωνισμού «Για Προμήθεια Λευκών Ειδών», τον ορισμό της Επιτροπής Διενέργειας Διαγωνισμού και τον ορισμό Επιτροπής Τεχνικής Αξιολόγησης.
4. To Συμφωνητικό Συνεργασίας μεταξύ της Ύπατης Αρμοστείας του ΟΗΕ για τους Πρόσφυγες (UNHCR) και της αστικής εταιρείας μη κερδοσκοπικού χαρακτήρα «ΑΡΣΙΣ» ΚΟΙΝΩΝΙΚΗ ΟΡΓΑΝΩΣΗ ΥΠΟΣΤΗΡΙΞΗΣ ΝΕΩΝ» (agreement symbol: GR01/2016/0000000060/004) καθώς και τις Κατευθυντήριες Οδηγίες της Ύπατης Αρμοστείας του ΟΗΕ για τους Πρόσφυγες (UNHCR) σε θέματα προμηθειών (Νοέμβριος 2014).

**ΠΡΟΚΗΡΥΣΣΟΥΜΕ**

1. Ανοικτό Μειοδοτικό Διαγωνισμό με κριτήριο κατακύρωσης την χαμηλότερη τιμή, με υποβολή προσφορών σε σφραγισμένους φακέλους, με αντικείμενο την ανάδειξη αναδόχου για την υλοποίηση του έργου «Προμήθεια Λευκών Ειδών», όπως αυτό αναφέρεται στα συνημμένα τμήματα της παρούσας, τα οποία αποτελούν αναπόσπαστο μέρος αυτής.Τα προς προμήθεια είδη θα είναι απολύτως καινούργια και αμεταχείριστα και αποτελούν μια ενιαία ομάδα, ενώ κάθε υποψήφιος ανάδοχος θα πρέπει να υποβάλλει προσφορά για το **σύνολο των ειδών και ποσοτήτων**. Η υποβολή προσφοράς για το **σύνολο των ειδών και ποσοτήτων είναι υποχρεωτική** και οι προσφορές που υποβάλλονται και δεν καλύπτουν πλήρως όλα τα προς προμήθεια είδη και τις αντίστοιχες ποσότητες θα απορρίπτονται ως απαράδεκτες. Επίσης, υποβληθείσες προσφορές που υπερβαίνουν την προϋπολογισθείσα δαπάνη θα απορρίπτονται ως απαράδεκτες.

2. Ο διαγωνισμός θα διενεργηθεί μετά την πάροδο έντεκα (11) ημερών από την ημερομηνία δημοσίευσης (συμπεριλαμβανομένης αυτής) της παρούσης διακήρυξης στην ιστοσελίδα της ΑΡΣΙΣ και περίληψης αυτής σε μία ημερήσια εφημερίδα πανελλήνιας κυκλοφορίας.

3. ΤΟΠΟΣ – ΧΡΟΝΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ

|  |  |  |  |
| --- | --- | --- | --- |
| **ΤΟΠΟΣ ΥΠΟΒΟΛΗΣ ΠΡΟΣΦΟΡΩΝ & ΔΙΕΝΕΡΓΕΙΑΣ ΔΙΑΓΩΝΙΣΜΟΥ** | **ΗΜΕΡΟΜΗΝΙΑ ΔΙΑΓΩΝΙΣΜΟΥ** | **ΗΜΕΡΑ** | **ΩΡΑ** |
| Η έδρα της αναθέτουσας αρχής | 14/11/2016 | Δευτέρα | 10:00 |

Προσφορές που κατατίθενται μετά την παραπάνω ημερομηνία και ώρα, είναι εκπρόθεσμες και επιστρέφονται από την Υπηρεσία που διενεργεί τον διαγωνισμό στους προσφέροντες χωρίς να αποσφραγιστούν.

4. Δικαίωμα συμμετοχής στο διαγωνισμό έχουν φυσικά ή νομικά πρόσωπα ή ενώσεις/κοινοπραξίες αυτών ή συνεταιρισμοί που πληρούν τους όρους που καθορίζονται στο άρθρο 7 της διακήρυξης. Αν ο Προσφέρων δεν παρίσταται αυτοπροσώπως, τότε ο εκπρόσωπός του υποχρεούται να προσκομίσει νόμιμη εξουσιοδότηση με την οποία του δίδεται η εντολή να καταθέσει την προσφορά κατά τα αναλυτικά αναφερόμενα στη διακήρυξη.

5. Ο ελάχιστος χρόνος εγγύησης για τα προς προμήθεια είδη θα πρέπει να καλύπτει την αντικατάσταση τυχόν ελαττωματικών ή μη σύμφωνων με τις τεχνικές προδιαγραφές του έργου ειδών ή την αποκατάσταση ελαττωμάτων που οφείλονται σε αστοχία υλικού.

6. Η προμήθεια θα υλοποιηθεί μέχρι τις 2/12/2016. Η παράδοση του συνόλου των προς προμήθεια λευκών ειδών θα γίνει στην αποθήκη της Οργάνωσης επί της οδού Αραχώβης αρ. 28 στην Αθήνα (Εξάρχεια).

7. Κατά τα λοιπά ο διαγωνισμός θα γίνει σύμφωνα με τα τμήματα που επισυνάπτονται στην παρούσα και αποτελούν αναπόσπαστο μέρος αυτής

ΤΜΗΜΑ Α’ : «ΓΕΝΙΚΟΙ –ΕΙΔΙΚΟΙ ΟΡΟΙ»

ΤΜΗΜΑ Β’ : «ΤΕΧΝΙΚΕΣ ΠΡΟΔΙΑΓΡΑΦΕΣ – ΠΙΝΑΚΑΣ ΑΠΑΙΤΗΣΕΩΝ ΚΑΙ ΣΥΜΜΟΡΦΩΣΗΣ»

ΤΜΗΜΑ Γ’ : «ΥΠΟΔΕΙΓΜΑ ΟΙΚΟΝΟΜΙΚΗΣ ΠΡΟΣΦΟΡΑΣ»

Οι νόμιμοι εκπρόσωποι

Αικατερίνη Πούτου Νικόλαος Γαβαλάς

**ΠΙΝΑΚΑΣ ΠΕΡΙΕΧΟΜΕΝΩΝ**

[ΤΜΗΜΑ Α’ 8](#_Toc465938586)

[ΓΕΝΙΚΟΙ ΚΑΙ ΕΙΔΙΚΟΙ ΟΡΟΙ 8](#_Toc465938587)

[ΑΡΘΡΟ 1: ΠΡΟΟΙΜΙΟ 9](#_Toc465938588)

[ΑΡΘΡΟ 2: ΟΡΙΣΜΟΙ 9](#_Toc465938589)

[ΑΡΘΡΟ 3: ΝΟΜΙΚΟ ΠΛΑΙΣΙΟ ΚΑΙ ΓΕΝΙΚΕΣ ΑΡΧΕΣ 10](#_Toc465938590)

[3.1 ΙΣΧΥΟΥΣΑ ΝΟΜΟΘΕΣΙΑ 10](#_Toc465938591)

[3.2 ΕΝΣΤΑΣΕΙΣ 11](#_Toc465938592)

[ΑΡΘΡΟ 4: ΤΡΟΠΟΣ ΛΗΨΗΣ ΕΓΓΡΑΦΩΝ ΔΙΑΓΩΝΙΣΜΟΥ - ΠΑΡΟΧΗ ΔΙΕΥΚΡΙΝΗΣΕΩΝ 11](#_Toc465938593)

[ΑΡΘΡΟ 5: ΧΡΟΝΟΣ – ΤΟΠΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ 11](#_Toc465938594)

[ΑΡΘΡΟ 6: ΔΙΚΑΙΩΜΑ ΣΥΜΜΕΤΟΧΗΣ 12](#_Toc465938595)

[ΑΡΘΡΟ 7: ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ & ΚΑΤΑΚΥΡΩΣΗΣ 14](#_Toc465938596)

[7.1 ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ ΠΟΥ ΥΠΟΒΑΛΛΟΝΤΑΙ ΜΕ ΤΗΝ ΠΡΟΣΦΟΡΑ 14](#_Toc465938597)

[7.2 ΛΟΓΟΙ ΑΠΟΚΛΕΙΣΜΟΥ 20](#_Toc465938598)

[7.3 ΔΙΚΑΙΟΛΟΓΗΤΙΚΑ ΠΟΥ ΥΠΟΒΑΛΛΟΝΤΑΙ ΚΑΤΑ ΤΟ ΣΤΑΔΙΟ ΤΗΣ ΚΑΤΑΚΥΡΩΣΗΣ 20](#_Toc465938599)

[ΑΡΘΡΟ 8: ΧΡΟΝΟΣ ΙΣΧΥΟΣ ΠΡΟΣΦΟΡΩΝ 25](#_Toc465938600)

[ΑΡΘΡΟ 9: ΕΝΑΛΛΑΚΤΙΚΕΣ ΠΡΟΣΦΟΡΕΣ 25](#_Toc465938601)

[ΑΡΘΡΟ 10: ΤΡΟΠΟΣ ΣΥΝΤΑΞΗΣ ΠΡΟΣΦΟΡΩΝ 25](#_Toc465938602)

[ΑΡΘΡΟ 11: ΠΕΡΙΕΧΟΜΕΝΑ ΥΠΟΦΑΚΕΛΩΝ 28](#_Toc465938603)

[11.1 ΦΑΚΕΛΟΣ ΔΙΚΑΙΟΛΟΓΗΤΙΚΩΝ 28](#_Toc465938604)

[11.2 ΦΑΚΕΛΟΣ ΤΕΧΝΙΚΗΣ ΠΡΟΣΦΟΡΑΣ 28](#_Toc465938605)

[11.3 ΟΙΚΟΝΟΜΙΚΗ ΠΡΟΣΦΟΡΑ 28](#_Toc465938606)

[ΑΡΘΡΟ 12: ΤΙΜΕΣ ΠΡΟΣΦΟΡΩΝ – ΝΟΜΙΣΜΑ 29](#_Toc465938607)

[ΑΡΘΡΟ 13: ΤΡΟΠΟΣ ΥΠΟΒΟΛΗΣ ΠΡΟΣΦΟΡΩΝ 30](#_Toc465938608)

[ΑΡΘΡΟ 14:ΑΠΟΣΦΡΑΓΙΣΗ & ΑΞΙΟΛΟΓΗΣΗ ΤΩΝ ΠΡΟΣΦΟΡΩΝ 30](#_Toc465938609)

[ΑΡΘΡΟ 15: ΑΠΟΡΡΙΨΗ ΠΡΟΣΦΟΡΩΝ 33](#_Toc465938610)

[ΑΡΘΡΟ 16: ΚΑΤΑΚΥΡΩΣΗ ΤΟΥ ΔΙΑΓΩΝΙΣΜΟΥ 33](#_Toc465938611)

[ΑΡΘΡΟ 17: ΔΙΚΑΙΩΜΑ ΜΑΤΑΙΩΣΗΣ 34](#_Toc465938612)

[ΑΡΘΡΟ 18: ΚΑΤΑΡΤΙΣΗ ΚΑΙ ΥΠΟΓΡΑΦΗ ΣΥΜΒΑΣΗΣ ΥΛΟΠΟΙΗΣΗΣ ΤΟΥ ΕΡΓΟΥ 34](#_Toc465938613)

[ΑΡΘΡΟ 19:ΕΦΑΡΜΟΣΤΕΟ ΔΙΚΑΙΟ 35](#_Toc465938614)

[ΑΡΘΡΟ 20: ΠΑΡΑΔΟΣΗ – ΠΑΡΑΛΑΒΗ 36](#_Toc465938615)

[20.1 ΧΡΟΝΟΔΙΑΓΡΑΜΜΑ ΥΛΟΠΟΙΗΣΗΣ 36](#_Toc465938616)

[20.2 ΜΕΤΑΘΕΣΗ ΧΡΟΝΟΔΙΑΓΡΑΜΜΑΤΟΣ 36](#_Toc465938617)

[20.3 ΤΟΠΟΣ-ΤΡΟΠΟΣ ΠΑΡΑΔΟΣΗΣ- ΠΑΡΑΛΑΒΗΣ 36](#_Toc465938618)

[ΑΡΘΡΟ 21: ΤΡΟΠΟΣ-ΠΛΗΡΩΜΗΣ-ΚΡΑΤΗΣΕΙΣ 36](#_Toc465938619)

[ΑΡΘΡΟ 22: ΕΓΓΥΗΤΙΚΗ ΕΥΘΥΝΗ 36](#_Toc465938620)

[ΑΡΘΡΟ 23: ΤΡΟΠΟΠΟΙΗΣΗ ΣΥΜΒΑΣΗΣ 37](#_Toc465938621)

[ΑΡΘΡΟ 24: ΥΠΟΧΡΕΩΣΕΙΣ ΑΣΦΑΛΙΣΗΣ 37](#_Toc465938622)

[ΑΡΘΡΟ 25: ΕΜΠΙΣΤΕΥΤΙΚΟΤΗΤΑ 37](#_Toc465938623)

[ΑΡΘΡΟ 26: ΑΝΩΤΕΡΑ ΒΙΑ 37](#_Toc465938624)

[ΑΡΘΡΟ 27: ΚΥΡΩΣΕΙΣ - ΛΥΣΗ – ΚΑΤΑΓΓΕΛΙΑ ΤΗΣ ΣΥΜΒΑΣΗΣ – ΕΚΠΤΩΣΗ ΑΝΑΔΟΧΟΥ 38](#_Toc465938625)

[ΑΡΘΡΟ 28: ΓΕΝΙΚΗ ΕΠΙΦΥΛΑΞΗ 38](#_Toc465938626)

[ΤΜΗΜΑ Β’ 39](#_Toc465938627)

[ΤΕΧΝΙΚΕΣ ΠΡΟΔΙΑΓΡΑΦΕΣ – ΠΙΝΑΚΑΣ ΑΠΑΙΤΗΣΕΩΝ & ΣΥΜΜΟΡΦΩΣΗΣ 39](#_Toc465938628)

[1. ΠΕΡΙΓΡΑΦΗ ΕΡΓΟΥ 40](#_Toc465938629)

[1.1 ΑΝΤΙΚΕΙΜΕΝΟΥ ΤΟΥ ΕΡΓΟΥ 40](#_Toc465938630)

[1.2 ΤΕΧΝΙΚΕΣ ΠΡΟΔΙΑΓΡΑΦΕΣ- ΠΙΝΑΚΑΣ ΑΠΑΙΤΗΣΕΩΝ ΚΑΙ ΣΥΜΜΟΡΦΩΣΗΣ 40](#_Toc465938631)

[ΤΜΗΜΑ Γ’ 44](#_Toc465938632)

[ΥΠΟΔΕΙΓΜΑ ΟΙΚΟΝΟΜΙΚΗΣ ΠΡΟΣΦΟΡΑΣ 44](#_Toc465938633)

# ΤΜΗΜΑ Α’

# ΓΕΝΙΚΟΙ ΚΑΙ ΕΙΔΙΚΟΙ ΟΡΟΙ

## ΑΡΘΡΟ 1: ΠΡΟΟΙΜΙΟ

Η ΑΡΣΙΣ - Κοινωνική Οργάνωση Υποστήριξης Νέων (στο εξής: η Αναθέτουσα Αρχή) προκηρύσσει ανοικτό μειοδοτικό διαγωνισμό σε Eυρώ με κριτήριο κατακύρωσης τη χαμηλότερη τιμή, με υποβολή των προσφορών σε σφραγισμένους φακέλους για την προμήθεια λευκών ειδών. Η προϋπολογισθείσα δαπάνη ανέρχεται σε είκοσι τέσσερις χιλιάδες και εκατόν ενενήντα τρία ευρώ και πενήντα πέντε λεπτά (24.193,55 €) άνευ ΦΠΑ και τριάντα χιλιάδες ευρώ (30.000,00€) συμπεριλαμβανομένου Φ.Π.Α.

Αναλυτικά, το αντικείμενο του έργου περιγράφεται στο τμήμα Β «ΤΕΧΝΙΚΕΣ ΠΡΟΔΙΑΓΡΑΦΕΣ – ΠΙΝΑΚΑΣ ΑΠΑΙΤΗΣΕΩΝ ΚΑΙ ΣΥΜΜΟΡΦΩΣΗΣ» της παρούσας.

## ΑΡΘΡΟ 2: ΟΡΙΣΜΟΙ

**Αναθέτουσα Αρχή**

Η οργάνωση μη κερδοσκοπικού χαρακτήρα με την επωνυμία «ΑΡΣΙΣ Κοινωνική Οργάνωση Υποστήριξη Νέων» που εδρεύει στην Αθήνα οδός Μαυρομματαίων 43, Αθήνα 104 34.

**Υπηρεσία Διενέργειας Διαγωνισμού**

Η Αναθέτουσα Αρχή.

**Αρμόδιος Υπηρεσίας Διενέργειας**

Ο κ. Αθανάσιος Κόλλιας που παρέχει σχετικές με το διαγωνισμό πληροφορίες (τηλέφωνο επικοινωνίας 210 8259880 Fax: 210 8259880, όλες τις εργάσιμες ημέρες.

**Διακήρυξη**

Η παρούσα διακήρυξη που αποτελείται από το Τμήμα Α: Γενικοί και Ειδικοί Όροι, το Τμήμα Β: Τεχνικές Προδιαγραφές – Πίνακας Απαιτήσεων και Συμμόρφωσης, το Τμήμα Γ: Υπόδειγμα Οικονομικής Προσφοράς.

**Έργο**

Η Προμήθεια λευκών ειδών στα πλαίσια του προγράμματος Relocation & Reception Scheme (GRC01/2016/0000000060/004).

**Επιτροπή Διενέργειας Διαγωνισμού**

Το συλλογικό όργανο της Αναθέτουσας Αρχής που είναι αρμόδιο για την αποσφράγιση και την τυπική αξιολόγηση των προσφορών και έχει συγκροτηθεί ειδικά για το σκοπό αυτό.

**Επιτροπή Τεχνικής Αξιολόγησης**

Το συλλογικό όργανο της Αναθέτουσας Αρχής που είναι αρμόδιο για την τεχνική αξιολόγηση των προσφορών και έχει συγκροτηθεί ειδικά για το σκοπό αυτό.

**Προσφέρων**

Οποιοδήποτε φυσικό ή νομικό πρόσωπο ή ομάδα προσώπων συμμετέχει στο διαγωνισμό και υποβάλλει προσφορά με σκοπό τη σύναψη Σύμβασης με την Αναθέτουσα Αρχή.

**Εκπρόσωπος**

Ο υπογράφων την προσφορά -στην περίπτωση που αυτή δεν υπογράφεται από τον ίδιο τον Προσφέροντα- που μπορεί να είναι ο νόμιμος εκπρόσωπος του Προσφέροντα, ή πρόσωπο εξουσιοδοτημένο από τον Προσφέροντα ή τον νόμιμο εκπρόσωπό του, ή, σε περίπτωση ένωσης προσώπων, πρόσωπο εξουσιοδοτημένο από όλα τα μέλη της ένωσης.

**Αντίκλητος**

Το πρόσωπο που ο Προσφέρων με δήλωσή του, στην οποία περιλαμβάνονται τα πλήρη στοιχεία του προσώπου (ονοματεπώνυμο, ταχυδρομική διεύθυνση, αριθμός τηλεφώνου, fax κ.λπ.), ορίζει σαν υπεύθυνο για τις ενδεχόμενες ανάγκες επικοινωνίας της Αναθέτουσας Αρχής με τον Προσφέροντα.

**Ανάδοχος**

Ο Προσφέρων που θα επιλεγεί και θα συνάψει Σύμβαση με την Αναθέτουσα Αρχή, σύμφωνα με τον τρόπο και τη διαδικασία που περιγράφονται στο παρόν τεύχος.

**Κατακύρωση**

Η απόφαση της Αναθέτουσας Αρχής με την οποία κατακυρώνεται η υλοποίηση του έργου στον Ανάδοχο.

**Σύμβαση**

Η έγγραφη συμφωνία μεταξύ της Αναθέτουσας Αρχής και του Αναδόχου, η οποία καταρτίζεται μετά την ανακοίνωση της Κατακύρωσης.

**Προϋπολογισμός**

Η εκτιμώμενη από την Αναθέτουσα Αρχή ως πιθανή δαπάνη για την υλοποίηση του προκηρυσσόμενου Έργου.

**Συμβατικό Τίμημα**

Η τιμή προσφοράς στην οποία θα κατακυρωθεί το Έργο.

**Επιτροπή Παρακολούθησης και Παραλαβής**

Συλλογικό όργανο της Αναθέτουσας Αρχής, που έχει την ευθύνη για την επίβλεψη της εκτέλεσης της Σύμβασης από τον Ανάδοχο και την παραλαβή των Παραδοτέων του Έργου.

## ΑΡΘΡΟ 3: ΝΟΜΙΚΟ ΠΛΑΙΣΙΟ ΚΑΙ ΓΕΝΙΚΕΣ ΑΡΧΕΣ

### 3.1 ΙΣΧΥΟΥΣΑ ΝΟΜΟΘΕΣΙΑ

Ο διαγωνισμός διέπεται από τις διατάξεις που αναφέρονται στο προοίμιο της απόφασης της Αναθέτουσας Αρχής για την προκήρυξή του.

### 3.2 ΕΝΣΤΑΣΕΙΣ

Ενστάσεις κατά πράξεων και αποφάσεων της Αναθέτουσας Αρχής και των υπηρεσιών της ασκούνται από τους προσφέροντες για οιοδήποτε λόγο (διαδικαστικό ή ουσίας) εντός 24

ωρών από τη γνώση έκαστης προσβαλλομένης πράξης.

Η άσκηση των ενστάσεων θα γίνεται αποκλειστικά με αποστολή μέσω φαξ ή ηλεκτρονικού ταχυδρομείου στον τηλεφωνικό αριθμό και την ηλεκτρονική διεύθυνση που ανωτέρω αναγράφονται, ενώ το αποδεικτικό αποστολής της ένστασης με τους συγκεκριμένους τρόπους αποτελεί επιβεβαίωση της νομότυπης και εμπρόθεσμης άσκησης της ενστάσεως.

**Η προθεσμία άσκησης της ένστασης και η ίδια η υποβολή της ένστασης δεν αναστέλλει σε καμία περίπτωση οιοδήποτε στάδιο της διαδικασίας του διαγωνισμού και η Αναθέτουσα Αρχή δύναται να προχωρήσει κανονικά στην κατακύρωση της προμήθειας, δυνάμει των αιτιολογημένων αποφάσεων των αρμοδίων οργάνων της.**

## ΑΡΘΡΟ 4: ΤΡΟΠΟΣ ΛΗΨΗΣ ΕΓΓΡΑΦΩΝ ΔΙΑΓΩΝΙΣΜΟΥ - ΠΑΡΟΧΗ ΔΙΕΥΚΡΙΝΗΣΕΩΝ

Α. Οι ενδιαφερόμενοι μπορούν να παραλαμβάνουν τη Διακήρυξη από τα γραφεία της ΑΡΣΙΣ - Κοινωνική Οργάνωση Υποστήριξης Νέων, Δευτέρα έως Παρασκευή 10:00-17:00 και μέχρι την καταληκτική ημέρα και ώρα υποβολής των προσφορών. Προς διευκόλυνση των ενδιαφερομένων, το πλήρες κείμενο της διακήρυξης διατίθεται και σε ηλεκτρονική μορφή από την ιστοσελίδα της Αναθέτουσας Αρχής (www.arsis.gr).

Σε περίπτωση που οι παραλήπτες της Διακήρυξης διαπιστώσουν ότι το παραληφθέν αντίγραφο δεν είναι πλήρες, σύμφωνα με τον πίνακα περιεχομένων και τον αριθμό σελίδων, δικαιούνται να ζητήσουν στην Υπηρεσία Διενέργειας, νέο πλήρες αντίγραφο. Ενστάσεις κατά της νομιμότητας του διαγωνισμού με το αιτιολογικό της μη πληρότητας του παραληφθέντος αντιγράφου της Διακήρυξης, θα απορρίπτονται ως απαράδεκτες.

Β. Οι ενδιαφερόμενοι μπορούν να ζητήσουν εγγράφως, από την Υπηρεσία Διενέργειας, συμπληρωματικές πληροφορίες ή διευκρινήσεις για το περιεχόμενο της παρούσας Διακήρυξης μέχρι την 10/11/2016 ώρα 12:00.

Η Αναθέτουσα Αρχή θα δώσει έγκαιρα, πριν την ημερομηνία διενέργειας του διαγωνισμού, διευκρινίσεις σε όλα τα ερωτήματα που θα υποβληθούν εγγράφως εντός του προαναφερθέντος διαστήματος. Αιτήματα παροχής διευκρινίσεων που υποβάλλονται εκτός της ανωτέρω προθεσμίας δεν εξετάζονται. Κανένας υποψήφιος δεν μπορεί σε οποιαδήποτε περίπτωση να επικαλεσθεί προφορικές απαντήσεις εκ μέρους του Αναθέτουσας Αρχής.

## ΑΡΘΡΟ 5: ΧΡΟΝΟΣ – ΤΟΠΟΣ ΔΙΕΝΕΡΓΕΙΑΣ ΔΙΑΓΩΝΙΣΜΟΥ

Α. Οι υποψήφιοι Ανάδοχοι πρέπει να υποβάλουν τις προσφορές τους, σύμφωνα με τα οριζόμενα στην παρούσα Διακήρυξη το αργότερο μέχρι την 11/11/2016 και ώρα 16:00, στην έδρα της Αναθέτουσας Αρχής. Προσφορές που θα κατατεθούν μετά την παραπάνω ημερομηνία και ώρα, δεν αποσφραγίζονται αλλά επιστρέφονται ως εκπρόθεσμες.

Β. Ο διαγωνισμός θα διενεργηθεί στα γραφεία της Αναθέτουσας Αρχής, **την 14/11/2016 και ώρα 10:00, ενώ οι οικονομικές προσφορές θα ανοιγούν την 15/11/2016 και ώρα 11.00.**

## ΑΡΘΡΟ 6: ΔΙΚΑΙΩΜΑ ΣΥΜΜΕΤΟΧΗΣ

Α Δικαίωμα συμμετοχής στο διαγωνισμό έχουν φυσικά ή νομικά πρόσωπα ή ενώσεις/κοινοπραξίες αυτών ή συνεταιρισμοί που δραστηριοποιούνται, τουλάχιστον κατά τα τελευταία τρία (3) χρόνια, στην προμήθεια ειδών συναφών με το αντικείμενο του διαγωνισμού και λειτουργούν νόμιμα στην Ελλάδα ή σε άλλο κράτος μέλος της Ευρωπαϊκής Ένωσης (ΕΕ) ή του Ευρωπαϊκού Οικονομικού Χώρου (ΕΟΧ) ή σε τρίτες χώρες που έχουν υπογράψει τη Συμφωνία Δημοσίων Συμβάσεων του Παγκόσμιου Οργανισμού Εμπορίου, η οποία κυρώθηκε με το νόμο 2513/1997 ή προερχόμενα από τρίτες χώρες που έχουν συνάψει ευρωπαϊκές συμφωνίες με την Ε.Ε. και τα οποία πληρούν τους όρους που καθορίζονται στην συνέχεια της παρούσας. Κατ' εξαίρεση σε περίπτωση που ο υποψήφιος Ανάδοχος δραστηριοποιείται για χρονικό διάστημα μικρότερο των τριών (3) διαχειριστικών χρήσεων, τότε ο συνολικός κύκλος εργασιών για όσο χρονικό διάστημα δραστηριοποιείται, θα πρέπει να είναι ίσος ή μεγαλύτερος από το 100% του προϋπολογισμού του Έργου.

Οι ενώσεις προσώπων δεν υποχρεούνται να περιβληθούν ορισμένη νομική μορφή για την υποβολή της προσφοράς τους. Ωστόσο, σε περίπτωση που το προκηρυσσόμενο με την παρούσα Έργο κατακυρωθεί σε ένωση προσώπων, η Αναθέτουσα Αρχή δικαιούται, εφ’ όσον το θεωρήσει αναγκαίο για την ικανοποιητική εκτέλεση της Σύμβασης, να ζητήσει από την ένωση να περιβληθεί ορισμένη νομική μορφή, (κοινοπραξία), και η ένωση, στην περίπτωση αυτή, υποχρεούται να το πράξει.

Φυσικό ή νομικό πρόσωπο που συμμετέχει αυτόνομα ή με άλλα φυσικά ή νομικά πρόσωπα στο διαγωνισμό, δεν μπορεί επί ποινή αποκλεισμού να μετέχει σε περισσότερες από μία προσφορές για την υλοποίηση του έργου.

Η ένωση προσώπων υποβάλλει κοινή προσφορά, η οποία υπογράφεται υποχρεωτικά, είτε από όλα τα πρόσωπα που αποτελούν την ένωση, είτε από εκπρόσωπό τους εξουσιοδοτημένο με συμβολαιογραφική πράξη. Στην προσφορά απαραιτήτως πρέπει να προσδιορίζεται η έκταση και το είδος της συμμετοχής του κάθε μέλους της ένωσης. Με την υποβολή της προσφοράς κάθε μέλος της ένωσης ευθύνεται εις ολόκληρο. Σε περίπτωση κατακύρωσης ή ανάθεσης του έργου, η ευθύνη αυτή εξακολουθεί μέχρι πλήρους εκτέλεσης της σύμβασης. Σε περίπτωση που εξ αιτίας ανικανότητας για οποιοδήποτε λόγο ή ανωτέρας βίας μέλος της ένωσης δε μπορεί να ανταποκριθεί στις υποχρεώσεις της ένωσης κατά τον χρόνο αξιολόγησης των προσφορών τα υπόλοιπα μέλη συνεχίζουν να έχουν την ευθύνη ολόκληρης της κοινής προσφοράς με την ίδια τιμή. Εάν η παραπάνω ανικανότητα προκύψει κατά τον χρόνο εκτέλεσης της σύμβασης τα υπόλοιπα μέλη συνεχίζουν να έχουν την ευθύνη της ολοκλήρωσης αυτής με την ίδια τιμή και τους ίδιους όρους. Τα υπόλοιπα μέλη της ένωσης και στις δύο περιπτώσεις μπορούν να προτείνουν αντικατάσταση. Η αντικατάσταση μπορεί να εγκριθεί με απόφαση του αρμόδιου για τη διοίκηση του φορέα οργάνου, ύστερα από γνωμοδότηση του αρμόδιου οργάνου.

Β. *Αποκλεισμός από τη Συμμετοχή*:

Δεν έχουν δικαίωμα συμμετοχής στο Διαγωνισμό:

* Όσοι δεν πληρούν τα ανωτέρω Δικαιώματα Συμμετοχής.
* Όσοι έχουν κηρυχθεί με αμετάκλητη απόφαση έκπτωτοι από σύμβαση προμηθειών ή υπηρεσιών του δημόσιου τομέα.
* Όσοι υποψήφιοι Ανάδοχοι εμπίπτουν στις κατηγορίες που αναφέρονται στο Άρθρο 45 της Κοινοτικής Οδηγίας 18/2004, ήτοι υπάρχει εις βάρος των νομίμων εκπροσώπων τους αμετάκλητη καταδικαστική απόφαση για έναν ή περισσότερους από τους κατωτέρω λόγους:

συμμετοχή σε εγκληματική οργάνωση, όπως αυτή ορίζεται στο άρθρο 2 παράγραφος 1 της κοινής δράσης της 98/773/ΔΕΥ του Συμβουλίου της Ευρωπαϊκής Ένωσης (ΕΕ L 351 της 29.1.1998, σελ.1), δωροδοκία, όπως αυτή ορίζεται αντίστοιχα στο άρθρο 3 της πράξης του Συμβουλίου της 26ης Μαΐου 1997(ΕΕ C 195 της 25.6.1997, σελ.1) και στο άρθρο 3 παράγραφος 1 της κοινής δράσης 98/742/ΚΕΠΠΑ του Συμβουλίου(ΕΕ L 358 της 31.12.1997, σελ.2), απάτη, κατά την έννοια του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σελ.48), νομιμοποίηση εσόδων από παράνομες δραστηριότητες, όπως ορίζεται στο άρθρο 1 της οδηγίας 91/308/EOK του Συμβουλίου της 10ης Ιουνίου 1991 για την πρόληψη χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(ΕΕ L 166 της 28.6.1991, σελ. 77 δηγίας η οποία τροποποιήθηκε από την Οδηγία 2001/97/ΕΚ του Ευρωπαϊκού Κοινοβουλίου και του Συμβουλίου, ΕΕ L της 28.12.2001, σελ. 76) η οποία ενσωματώθηκε με το ν.2331/1995 (Α'173) και τροποποιήθηκε με το ν. 3424/2005 (Α'305), κάποιο από τα αδικήματα της υπεξαίρεσης, απάτης, εκβίασης, πλαστογραφίας, ψευδορκίας, δωροδοκίας και δόλιας χρεοκοπίας

* Όσοι έχουν καταδικαστεί για αδίκημα που αφορά στην επαγγελματική διαγωγή τους βάσει αμετάκλητης απόφασης ή έχουν διαπράξει σοβαρό επαγγελματικό παράπτωμα συναφές με το αντικείμενο του διαγωνισμού ή σε σχέση με την επαγγελματική τους ιδιότητα.
* Τους έχει επιβληθεί ποινή αποκλεισμού από διαγωνισμούς με αμετάκλητη απόφαση του Υπουργού Ανάπτυξης κατά τα άρθρα 18,34 & 39 του Π.Δ. 118/2007. Εάν η ποινή αποκλεισμού επιβλήθηκε για ορισμένο χρόνο, το στοιχείο αυτό λαμβάνεται υπόψη για την απόρριψη της προσφοράς, μόνο για το χρονικό αυτό διάστημα.
* Είναι ένοχοι υποβολής σοβαρών ψευδών δηλώσεων κατά την παροχή των πληροφοριών που απαιτούνται κατ' εφαρμογή του ΠΔ 60/2007 ή δεν έχει παράσχει τις πληροφορίες αυτές.
* Φυσικά ή νομικά πρόσωπα της αλλοδαπής ή ενώσεις ή κοινοπραξίες αυτών που υποβάλλουν κοινή προσφορά κι έχουν προβεί σε ίδιες ή αντίστοιχες πράξεις ή παραλείψεις, έχουν υποπέσει στα ίδια ή αντίστοιχα παραπτώματα ή έχουν αντίστοιχες με τις παραπάνω κυρώσεις, αποκλείονται από τη διαδικασία ανάθεσης.
* Επισημαίνεται ότι σε περίπτωση υποβολής κοινής προσφοράς, οι παραπάνω λόγοι αποκλεισμού ισχύουν για καθέναν από τους συμμετέχοντες στην κοινή προσφορά. Εάν συντρέχει λόγος αποκλεισμού έστω και για έναν μόνο συμμετέχοντα σε κοινή προσφορά, η υποβληθείσα κοινή προσφορά αποκλείεται από το διαγωνισμό.

## 

## ΑΡΘΡΟ 7: ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ & ΚΑΤΑΚΥΡΩΣΗΣ

### 7.1 ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ ΠΟΥ ΥΠΟΒΑΛΛΟΝΤΑΙ ΜΕ ΤΗΝ ΠΡΟΣΦΟΡΑ

Οι Προσφέροντες, οφείλουν, μαζί με την προσφορά, να καταθέσουν υποχρεωτικά τα παρακάτω δικαιολογητικά:

**Α. Υπεύθυνη δήλωση** της παρ. 4 του άρθρου 8 του Ν. 1599/1986 (Α'75), όπως εκάστοτε ισχύει, υπογεγραμμένη **με θεώρηση γνησίου υπογραφής από αρμόδια αρχή**, στην οποία:

1. Να αναγράφονται τα στοιχεία του εν θέματι διαγωνισμού, στον οποίο συμμετέχει.
2. Ο υποψήφιος Ανάδοχος να δηλώνει ότι μέχρι και την ημέρα υποβολής της προσφοράς του:
3. Δεν έχει καταδικαστεί με αμετάκλητη καταδικαστική απόφαση για:

α) συμμετοχή σε εγκληματική οργάνωση, όπως αυτή ορίζεται στο άρθρο 2 παράγραφος 1 της κοινής δράσης της 98/773/ΔΕΥ του Συμβουλίου (EE L 351 της 29.1.1998, σελ. 1),

β) δωροδοκία, όπως αυτή ορίζεται αντίστοιχα στο άρθρο 3 της πράξης του Συμβουλίου της 26ης Μαΐου 1997 (EE C 195 της 25.6.1997, σελ. 1) και στο άρθρο 3 παράγραφος 1 της κοινής δράσης 98/742/ΚΕΠΠΑ του Συμβουλίου (EE L 358 της 31.12.1998, σελ. 2),

γ) απάτη, κατά την έννοια του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (EE C 316 της 27.11.1995, σελ. 48),

δ) νομιμοποίηση εσόδων από παράνομες δραστηριότητες, όπως ορίζεται στο άρθρο 1 της οδηγίας 91/308/EOK του Συμβουλίου, της 10ης Ιουνίου 1991, για την πρόληψη χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (EE L 166 της 28.6.1991, σελ. 77 Οδηγίας, η οποία τροποποιήθηκε από την Οδηγία 2001/97/ΕΚ του Ευρωπαϊκού Κοινοβουλίου και του Συμβουλίου, EE L 344 της 28.12.2001, σελ. 76) η οποία ενσωματώθηκε με το ν. 2331/1995 (Α΄ 173) και τροποποιήθηκε με το ν. 3424/2005 (Α΄ 305),

ε) για κάποιο από τα αδικήματα της υπεξαίρεσης, της απάτης, της εκβίασης, της πλαστογραφίας, της ψευδορκίας, της δωροδοκίας και της δόλιας χρεοκοπίας.

1. Δεν τελεί υπό πτώχευση, εκκαθάριση, παύση εργασιών, αναγκαστική διαχείριση, πτωχευτικό συμβιβασμό, συνδιαλλαγή, προ-πτωχευτική διαδικασία εξυγίανσης ή άλλη ανάλογη κατάσταση (σε περίπτωση αλλοδαπών νομικών προσώπων) και επίσης ότι δεν έχει κινηθεί εναντίον του διαδικασία κήρυξης σε πτώχευση, εκκαθάριση, αναγκαστική διαχείριση, πτωχευτικό συμβιβασμό, συνδιαλλαγή, προ- πτωχευτική διαδικασία, εξυγίανση ή άλλη ανάλογη διαδικασία (σε περίπτωση αλλοδαπών νομικών προσώπων).
2. Δεν τελεί υπό κοινή εκκαθάριση του Κ.Ν. 2190/1920, όπως εκάστοτε ισχύει ή ειδική εκκαθάριση του ω. 1892/1990, όπως ισχύει ή άλλη ανάλογη κατάσταση (μόνο για αλλοδαπά νομικά πρόσωπα) και επίσης, ότι δεν τελεί υπό διαδικασία έκδοσης απόφασης κοινής ή ειδικής εκκαθάρισης των ανωτέρω νομοθετημάτων ή υπό άλλη ανάλογη κατάσταση (μόνο για αλλοδαπά νομικά πρόσωπα).
3. Είναι φορολογικά και ασφαλιστικά ενήμερος ως προς τις υποχρεώσεις του που αφορούν τις εισφορές κοινωνικής ασφάλισης (κύριας και επικουρικής), αναφέροντας παράλληλα όλους τους φορείς στους οποίους είναι υποχρεωμένος να καταβάλλει εισφορές (κύριας και επικουρικής ασφάλισης) και ως προς τις φορολογικές υποχρεώσεις του,
4. Είναι εγγεγραμμένος στο οικείο Επιμελητήριο/επαγγελματικό μητρώο ή στα μητρώα του οικείου Επιμελητηρίου ή σε ισοδύναμες επαγγελματικές οργανώσεις ή ότι έχει προβεί σε έναρξη επιτηδεύματος (για τα φυσικά πρόσωπα) και διαθέτει συναφή επαγγελματική δραστηριότητα. Τα αλλοδαπά φυσικά ή νομικά πρόσωπα δηλώνουν ότι είναι εγγεγραμμένα στα Μητρώα του οικείου επιμελητηρίου ή σε ισοδύναμες επαγγελματικές οργανώσεις της χώρας εγκατάστασής τους και το ειδικό τους επάγγελμα.
5. Ο συνεταιρισμός λειτουργεί νόμιμα (προκειμένου για συνεταιρισμό).
6. Δεν έχει διαπράξει σοβαρό επαγγελματικό παράπτωμα συναφές με το αντικείμενο του διαγωνισμού ή σε σχέση με την επαγγελματική του ιδιότητα.
7. Δεν έχει αποκλεισθεί από διαγωνισμούς του Δημοσίου, δεν έχει κηρυχθεί έκπτωτος και είναι συνεπής στην εκπλήρωση των συμβατικών του υποχρεώσεων, όσο και των υποχρεώσεών του προς τις Υπηρεσίες του Δημοσίου Τομέα.
8. Δεν έχει κριθεί ποτέ από αρμόδιο όργανο ένοχος ψευδών δηλώσεων, κατά την παροχή πληροφοριών που του ζητήθηκε από τις Αναθέτουσες Αρχές σχετικά με την ανταπόκρισή του σε κριτήρια ποιοτικής επιλογής του.
9. Δεν έχει καταδικαστεί με αμετάκλητη απόφαση για κάποιο από τα αδικήματα αγορανομικού κώδικα σχετικό με την άσκηση της επαγγελματικής δραστηριότητας.
10. Δεν τελεί υπό κατάσταση σύγκρουσης συμφερόντων και ούτε θα υποβάλει στο μέλλον προσφορά σε διαγωνισμό που μπορεί να τον οδηγήσει σε κατάσταση σύγκρουσης συμφερόντων με βάση το άρθρο 94 του Κανονισμού 1605/2002 του Συμβουλίου, για παράδειγμα:

* Δεν έχει υποβάλει προσφορά σε έργο που ανήκει σε πρόγραμμα, στο οποίο ο προσφέρων έχει συμμετάσχει άμεσα ή έμμεσα στη διαδικασία ex ante ενδιάμεσης ή τελικής αξιολόγησης,
* Δεν έχει υποβάλει προσφορά σε έργο στο οποίο έχει συμμετάσχει άμεσα ή έμμεσα στην διαδικασία σύνταξης των σχετικών τεχνικών προδιαγραφών.

1. Έλαβε σαφή γνώση του εύρους, τόσο ποσοτικά όσο και ποιοτικά, του αντικειμένου του έργου.
2. Συνέταξε την προσφορά σύμφωνα με τους όρους της παρούσας διακήρυξης, των οποίων έλαβε γνώση και τους οποίους αποδέχεται ανεπιφύλακτα και ότι τα στοιχεία που αναφέρονται στην προσφορά του είναι ακριβή.
3. Παραιτείται από κάθε δικαίωμα αποζημίωσής του που θα απορρέει από οποιαδήποτε απόφαση της Αναθέτουσας Αρχής, ιδίως λόγω αναβολής ή ακύρωσης του διαγωνισμού ή της υπαναχώρησής της.
4. Θα διατηρήσει εμπιστευτικά και θα χρησιμοποιήσει μόνο για τους σκοπούς του διαγωνισμού τα στοιχεία και τις πληροφορίες των υπολοίπων προσφορών που τυχόν θα τεθούν υπόψη του σύμφωνα με τα οριζόμενα στη Διακήρυξη και αποτελούν, κατά δήλωση των συντακτών τους, εμπορικό ή επιχειρηματικό απόρρητο.
5. Εκχωρεί στην Αναθέτουσα Αρχή κάθε δικαίωμα πλήρους και χωρίς κανένα περιορισμό εκμετάλλευσης των παραδοτέων προϊόντων (χρήσης, τροποποίησης, διάθεσης σε τρίτους κλπ.).
6. Όλα τα προσφερόμενα είδη συμμορφώνονται προς όλες τις υποχρεώσεις που επιβάλλονται στους κατασκευαστές για τα προϊόντα, βάσει των κοινοτικών και εθνικών διατάξεων.
7. Αναλαμβάνει την υποχρέωση, σε περίπτωση που ανακηρυχθεί Ανάδοχος της σύμβασης να προσκομίσει για τη σύναψή της εντός προθεσμίας 7 ημερολογιακών ημερών από τη σχετική πρόσκληση της Αναθέτουσας Αρχής τα προβλεπόμενα δικαιολογητικά κατακύρωσης.

Σε περίπτωση Νομικών προσώπων την υπεύθυνη δήλωση υποβάλλουν οι κατά περίπτωση νόμιμοι εκπρόσωποί τους, δηλαδή ενδεικτικά: Ο/Οι διαχειριστής/ές όταν το νομικό πρόσωπο είναι Ο.Ε., Ε.Ε. ή Ε.Π.Ε. Ο Πρόεδρος, ή ο Διευθύνων Σύμβουλος ή ο εκάστοτε νόμιμος εκπρόσωπος που δύναται να δεσμεύει την εταιρεία όταν το Νομικό πρόσωπο είναι Α.Ε. Ο Πρόεδρος του Συνεταιρισμού όταν ο προσφέρων είναι Συνεταιρισμός. Σε κάθε άλλη περίπτωση νομικού προσώπου οι νόμιμοι εκπρόσωποί του.

**ΠΡΟΣΟΧΗ: Οι νόμιμοι εκπρόσωποι συντάσσουν την υπεύθυνη δήλωση υπό την ιδιότητά τους και όχι ατομικά, δηλαδή πρέπει να αναγράφουν ότι ως νόμιμοι εκπρόσωποι δηλώνουν το περιεχόμενο της υπεύθυνης δήλωσης.**

**Β.** Τα νομικά πρόσωπα θα υποβάλλουν τα **δικαιολογητικά σύστασής** **τους** και συγκεκριμένα:

α. Εάν ο προσφέρων είναι Α.Ε. και Ε.Π.Ε.:

1) ΦΕΚ σύστασης,

2) Αντίγραφο του ισχύοντος καταστατικού ή αντίγραφο κωδικοποιημένου καταστατικού.

3) ΦΕΚ στο οποίο έχει δημοσιευτεί το πρακτικό ΔΣ εκπροσώπησης του νομικού προσώπου ή άλλο αντίστοιχο έγγραφο (πχ βεβαίωση ΓΕΜΗ).

4) Πρακτικό Δ.Σ. για τις Α.Ε. ή πρακτικό της συνέλευσης των εταίρων για τις Ε.Π.Ε. ή υπεύθυνη δήλωση των εκάστοτε νομίμων εκπροσώπων τους (ΑΕ, ΕΠΕ) περί απόφασης συμμετοχής στο διαγωνισμόκαι υπογραφής της σύμβασης (υπό τον όρο της κατακύρωσης) στο οποίο έγγραφο μπορεί να περιέχεται και εξουσιοδότηση για υπογραφή και υποβολή προσφοράς σε περίπτωση που δεν υπογράφει ο ίδιος ο νόμιμος εκπρόσωπος του φορέα την προσφορά και τα λοιπά απαιτούμενα έγγραφα του διαγωνισμού**. Στην περίπτωση της υπεύθυνης δήλωσης, θα πρέπει να βεβαιώνεται το γνήσιο της υπογραφής από αρμόδια αρχή.**

5) Βεβαίωση περί τροποποιήσεων του καταστατικού/μη λύσης της εταιρείας από την αρμόδια υπηρεσία (ΓΕΜΗ), το οποίο πρέπει να έχει εκδοθεί το πολύ τρεις (3) μήνες πριν από την ημερομηνία υποβολής προσφορών.

β. Εάν ο προσφέρων είναι Ο.Ε., Ε.Ε.:

1) Αντίγραφο του ισχύοντος καταστατικού.

2) Πιστοποιητικό από το αρμόδιο Πρωτοδικείο περί των τροποποιήσεων του καταστατικού και πιστοποιητικό περί μη λύσης της εταιρείας, το οποίο πρέπει να έχει εκδοθεί το πολύ τρεις (3) μήνες πριν από την ημερομηνία υποβολής προσφορών.

Μόνο στην περίπτωση που δεν υπογράφει ο ίδιος ο νόμιμος εκπρόσωπος του φορέα την προσφορά και τα λοιπά απαιτούμενα έγγραφα του διαγωνισμού και ορίζεται συγκεκριμένο άτομο, ως αντίκλητος, απαιτείται έγγραφο του Νόμιμου Εκπροσώπου περί έγκρισης συμμετοχής στο διαγωνισμό, στο οποίο μπορεί να περιέχεται και εξουσιοδότηση (εφόσον αυτό προβλέπεται από το καταστατικό του υποψηφίου αναδόχου) για υπογραφή και υποβολή προσφοράς με θεωρημένο το γνήσιο της υπογραφής του από αρμόδια αρχή και υπογραφή της σύμβασης.

Νομικά πρόσωπα που δεν εμπίπτουν στις ανωτέρω κατηγορίες υποβάλλουν τα δικαιολογητικά σύστασής τους, σύμφωνα με την ισχύουσα νομοθεσία.

Σε περίπτωση εγκατάστασής τους στην αλλοδαπή, τα δικαιολογητικά σύστασής τους εκδίδονται με βάση την ισχύουσα νομοθεσία της χώρας που είναι εγκατεστημένα, από την οποία και εκδίδεται το σχετικό πιστοποιητικό.

γ. Εάν ο προσφέρων είναι Συνεταιρισμός:

1) Τα δικαιολογητικά σύστασής του.

2) Βεβαίωση αρμόδιας αρχής ότι ο Συνεταιρισμός λειτουργεί νόμιμα, η οποία πρέπει να έχει εκδοθεί το πολύ τρεις (3) μήνες πριν από την ημερομηνία υποβολής προσφορών.

δ. Εάν ο προσφέρων είναι φυσικό πρόσωπο, καταθέτει Έναρξη Επιτηδεύματος και τις μεταβολές του από την αντίστοιχη Δημόσια Οικονομική Υπηρεσία.

ε. Εάν ο προσφέρων είναι ένωση ή κοινοπραξία, οφείλει επιπλέον να καταθέσει:

1) Για κάθε μέλος της Ένωσης/Κοινοπραξίας όλα τα Δικαιολογητικά Συμμετοχής του παρόντος άρθρου 7, ανάλογα με την περίπτωση (ημεδαπό/ αλλοδαπό φυσικό πρόσωπο, ημεδαπό/ αλλοδαπό νομικό πρόσωπο, συνεταιρισμός).

2) Πράξη του αρμόδιου οργάνου κάθε Μέλους της Ένωσης/ Κοινοπραξίας από το οποίο να προκύπτει η έγκριση του για τη συμμετοχή του Μέλους στην Ένωση/ Κοινοπραξία, και στο Διαγωνισμό,

3) Συμφωνητικό μεταξύ των μελών της Ένωσης/ Κοινοπραξίας όπου:

* Θα συστήνεται η Ένωση/ Κοινοπραξία,
* Θα αναγράφεται και να οριοθετείται με τη μέγιστη δυνατή σαφήνεια το μέρος του Έργου (φυσικό και οικονομικό αντικείμενο) που αναλαμβάνει κάθε Μέλος της Ένωσης/ Κοινοπραξίας στο σύνολο της Προσφοράς,
* Θα δηλώνεται ένα Μέλος ως υπεύθυνο για το συντονισμό και τη διοίκηση όλων των Μελών της Ένωσης/ Κοινοπραξίας (leader),
* Θα δηλώνουν από κοινού ότι αναλαμβάνουν εις ολόκληρο την ευθύνη για την εκπλήρωση του Έργου,
* Θα ορίζεται (με συμβολαιογραφική πράξη, η οποία επίσης προσκομίζεται) κοινός εκπρόσωπος της Ένωσης/ Κοινοπραξίας και των μελών της για τη συμμετοχή της στο Διαγωνισμό και την εκπροσώπηση της Ένωσης / Κοινοπραξίας και των μελών της έναντι της Αναθέτουσας Αρχής.

**Γ. Δικαιολογητικά Πιστοποίησης Οικονομικής και Χρηματοοικονομικής Ικανότητας**

Οι προσφέροντες οφείλουν, να καταθέσουν **τους εξελεγμένους *Ισολογισμούς* των τελευταίων τριών (3) διαχειριστικών χρήσεων,** σε περίπτωση που υποχρεούνται στην έκδοση Ισολογισμών ήαντίγραφο του εντύπου Ε3 των τριών (3) προηγούμενων ετών.

Οι προσφέροντες θα πρέπει να έχουν συνολικό κύκλο εργασιών των τριών (3) τελευταίων διαχειριστικών χρήσεων ίσο ή μεγαλύτερο από το 100% του προϋπολογισμού του υπό ανάθεση Έργου. Σε περίπτωση που ο υποψήφιος Ανάδοχος δραστηριοποιείται για χρονικό διάστημα μικρότερο των τριών (3) διαχειριστικών χρήσεων, τότε ο συνολικός κύκλος εργασιών για όσες διαχειριστικές χρήσεις δραστηριοποιείται, θα πρέπει να είναι ίσος ή μεγαλύτερος από το 100% του προϋπολογισμού του Έργου. Σε περίπτωση δε Ένωσης εταιρειών/Κοινοπραξίας η συγκεκριμένη ελάχιστη προϋπόθεση μπορεί να καλύπτεται αθροιστικά από όλα τα μέλη της Ένωσης-Κοινοπραξίας.

**Δ. Παραστατικό εκπροσώπησης** προς εκείνον που υποβάλει την Προσφορά, **εφόσον ο υποψήφιος Ανάδοχος υποβάλει την Προσφορά του μέσω Αντιπροσώπου**, το οποίο ανά περίπτωση θα είναι:

Φυσικά πρόσωπα: είτε συμβολαιογραφικό πληρεξούσιο προς εκείνον που υποβάλλει την προσφορά, είτε απλή εξουσιοδότηση με θεωρημένο το γνήσιο της υπογραφής από αρμόδια αρχή (ΚΕΠ ή Αστυνομικό Τμήμα).

Α.Ε.,Συνεταιρισμοί: απόφαση ΔΣ εκπροσώπησης για τον εν λόγω διαγωνισμό με βεβαιωμένο το γνήσιο της υπογραφής του υπογράφοντος το πρακτικό από αρμόδια αρχή (ΚΕΠ ή Αστυνομικό Τμήμα) ή συμβολαιογραφικό πληρεξούσιο εκπροσώπησης από τον υποψήφιο ανάδοχο ή το νόμιμο εκπρόσωπό του ή υπεύθυνη δήλωση του νομίμου εκπροσώπου με θεωρημένο το γνήσιο της υπογραφής του από αρμόδια αρχή.

Ο.Ε, Ε.Ε., Ε.Π.Ε.: Εταιρικό Ορισμού του Διαχειριστή και απλή εξουσιοδότηση με θεωρημένο το γνήσιο της υπογραφής από αρμόδια αρχή (ΚΕΠ ή Αστυνομικό Τμήμα) ή συμβολαιογραφικό πληρεξούσιο εκπροσώπησης.

Ενώσεις /Κοινοπραξίες: Τα οριζόμενα στην περίπτωση Β.ε.3 (Συμφωνητικό μεταξύ των μελών της Ένωσης / Κοινοπραξίας) της Διακήρυξης.

**Υποχρεώσεις / διευκρινήσεις σχετικά με Ένωση/ Κοινοπραξία**

1. Η Ένωση/ Κοινοπραξία δεν υποχρεούται να περιβληθεί ιδιαίτερη νομική μορφή προκειμένου να υποβάλει Προσφορά. Ωστόσο στην περίπτωση που της ανατεθεί το προκηρυσσόμενο Έργο, είναι δυνατόν να υποχρεωθεί από την Αναθέτουσα Αρχή να περιβληθεί ορισμένη νομική μορφή, στο βαθμό που αυτό είναι αναγκαίο για την ικανοποιητική εκτέλεση της Σύμβασης.

2. Με την υποβολή της Προσφοράς κάθε μέλος της Ένωσης/ Κοινοπραξίας ευθύνεται αλληλέγγυα και εις ολόκληρον έναντι της Αναθέτουσας Αρχής από και εξαιτίας της υποβολής της προσφοράς. Σε περίπτωση κατακύρωσης Τμήματος του Έργου στην Ένωση/ Κοινοπραξία, η ευθύνη αυτή εξακολουθεί μέχρι πλήρους εκτέλεσης της Σύμβασης.

3. Σε περίπτωση που εξαιτίας ανικανότητας για οποιοδήποτε λόγο, μέλος της Ένωσης/ Κοινοπραξίας δεν μπορεί να ανταποκριθεί στις υποχρεώσεις του ως μέλος της Ένωσης/ Κοινοπραξίας κατά το χρόνο εκτέλεσης της Σύμβασης, τότε εάν οι συμβατικοί όροι μπορούν να εκπληρωθούν από τα εναπομείναντα μέλη της Ένωσης/ Κοινοπραξίας, η Σύμβαση εξακολουθεί να υφίσταται ως έχει και να παράγει όλα τα έννομα αποτελέσματά της με την ίδια τιμή και όρους. Η δυνατότητα εκπλήρωσης των συμβατικών όρων από τα εναπομείναντα Μέλη θα εξετασθεί από την Αναθέτουσα Αρχή η οποία και θα αποφασίσει σχετικά. Εάν η Αναθέτουσα Αρχή αποφασίσει ότι τα εναπομείναντα Μέλη δεν επαρκούν να εκπληρώσουν τους όρους της Σύμβασης τότε αυτά οφείλουν να ορίσουν ΑΝΤΙΚΑΤΑΣΤΑΤΗ με προσόντα αντίστοιχα του Μέλους που αξιολογήθηκε κατά τη διάρκεια του Διαγωνισμού. O ΑΝΤΙΚΑΤΑΣΤΑΤΗΣ ωστόσο, πρέπει να εγκριθεί από την Αναθέτουσα Αρχή.

Επισημαίνεται ότι :

1. Δικαιολογητικά που εκδίδονται σε Κράτος εκτός Ελλάδας, θα συνοδεύονται υποχρεωτικά από επίσημη μετάφρασή τους στην Ελληνική γλώσσα.
2. Εάν σε κάποια χώρα βεβαιώνεται από οποιαδήποτε αρχή της ότι δεν εκδίδονται τα παραπάνω πιστοποιητικά ή έγγραφα, ή δεν καλύπτουν όλες τις παραπάνω περιπτώσεις, πρέπει επί ποινή αποκλεισμού να αντικατασταθούν από ένορκη βεβαίωση του προσφέροντος, ή στα κράτη μέλη που δεν προβλέπεται ένορκη βεβαίωση από υπεύθυνη δήλωση ενώπιον αρμόδιας δικαστικής ή διοικητικής αρχής, συμβολαιογράφου ή αρμόδιου επαγγελματικού οργανισμού του κράτους καταγωγής ή προέλευσης του προσφέροντος στην οποία θα βεβαιώνεται το αντίστοιχο περιεχόμενο. Στην κατά περίπτωση Ένορκη Βεβαίωση ή υπεύθυνη δήλωση θα δηλώνεται ότι στη συγκεκριμένη χώρα δεν εκδίδονται τα συγκεκριμένα έγγραφα και ότι δεν συντρέχουν στα συγκεκριμένα πρόσωπα οι σχετικές νομικές καταστάσεις. Η ένορκη βεβαίωση θα υποβληθεί υποχρεωτικά από τον προσφέροντα εντός του «Φακέλου Δικαιολογητικών».

### 

### 7.2 ΛΟΓΟΙ ΑΠΟΚΛΕΙΣΜΟΥ

Από τον προκηρυσσόμενο διαγωνισμό αποκλείονται, οπότε οι φάκελοι των προσφορών τους θα επιστρέφονται χωρίς αποσφράγιση:

1. Όσοι αποκλείστηκαν τελεσίδικα από δημόσιους διαγωνισμούς οι οποίοι προκηρύχθηκαν από Δημόσια Υπηρεσία, Ν.Π.Δ.Δ., Ν.Π.Ι.Δ. ή Α.Ε. του Δημοσίου Τομέα γιατί δεν εκπλήρωσαν συμβατικές τους υποχρεώσεις
2. Όσοι αποκλείστηκαν τελεσίδικα από διαγωνισμούς προμηθειών του Ελληνικού Δημοσίου με απόφαση του Υπ. Ανάπτυξης, Γενική Γραμματεία Εμπορίου (πρώην Υπ. Εμπορίου).
3. Όσα φυσικά ή νομικά πρόσωπα εξωτερικού έχουν υποστεί αντίστοιχες με τις παραπάνω κυρώσεις
4. Όσοι αποκλείονται για λόγους που αναφέρονται στις λοιπές διατάξεις της παρούσας.
5. Όσοι δεν προσκομίσουν τα αναφερόμενα στο παρόν άρθρο δικαιολογητικά.

Η υποβολή ψευδών, ή ανακριβών ή ελλιπών στοιχείων τεκμηρίωσης αυτών από τον Προσφέροντα, οδηγεί σε **απόρριψη της προσφοράς του**, επιφυλασσομένων των λοιπών διατάξεων της κείμενης νομοθεσίας.

### 7.3 ΔΙΚΑΙΟΛΟΓΗΤΙΚΑ ΠΟΥ ΥΠΟΒΑΛΛΟΝΤΑΙ ΚΑΤΑ ΤΟ ΣΤΑΔΙΟ ΤΗΣ ΚΑΤΑΚΥΡΩΣΗΣ

Α. Τρόπος υποβολής

Μετά την αξιολόγηση των προσφορών, ο προσφέρων στον οποίο πρόκειται να γίνει η κατακύρωση, εντός προθεσμίας επτά (7) ημερών (ή εντός των ημερών που θα ορίζεται από την Αναθέτουσα Αρχή) από την κοινοποίηση σχετικής έγγραφης ειδοποίησης σ’ αυτόν, με βεβαίωση παραλαβής ή και μέσω φαξ ή ηλεκτρονικού ταχυδρομείου, οφείλει να υποβάλει, σε σφραγισμένο φάκελο, τα έγγραφα και δικαιολογητικά που αναφέρονται στη συνέχεια.

Ο προαναφερόμενος σφραγισμένος φάκελος, παραδίδεται εμπρόθεσμα στην αρμόδια επιτροπή η οποία προβαίνει στην αποσφράγισή του την ημερομηνία και ώρα που ορίζεται στη σχετική πρόσκληση. Όσοι δικαιούνται να παρευρίσκονται στη διαδικασία αποσφράγισης του φακέλου των δικαιολογητικών, λαμβάνουν γνώση των δικαιολογητικών που κατατέθηκαν.

Ο προαναφερόμενος σφραγισμένος φάκελος των δικαιολογητικών είναι δυνατό: **α.** να υποβληθεί στα γραφεία της Αναθέτουσας Αρχής, κατά την ανωτέρω καταληκτική ημερομηνία υποβολής των δικαιολογητικών κατακύρωσης, είτε **β.** να αποσταλεί στην παραπάνω διεύθυνση με οποιοδήποτε τρόπο και να παραληφθεί με απόδειξη, μέχρι την ανωτέρω καταληκτική ημερομηνία. Εφόσον ο φάκελος αποσταλεί στην Υπηρεσία Διενέργειας με οποιονδήποτε τρόπο, θα πρέπει να φέρει την ένδειξη «Να μην ανοιχθεί από την ταχυδρομική υπηρεσία ή τη γραμματεία».

Στον προαναφερόμενο φάκελο θα αναγράφονται ευκρινώς:

* «ΦΑΚΕΛΟΣ ΔΙΚΑΙΟΛΟΓΗΤΙΚΩΝ ΠΟΥ ΥΠΟΒΑΛΛΟΝΤΑΙ ΚΑΤΑ ΤΟ ΣΤΑΔΙΟ ΤΗΣ ΚΑΤΑΚΥΡΩΣΗΣ».
* Ο πλήρης τίτλος της αρμόδιας Υπηρεσίας που διενεργεί τoν διαγωνισμό.
* Το αντικείμενο του διαγωνισμού
* Τα στοιχεία του αποστολέα

Η Υπηρεσία Διενέργειας δεν αναλαμβάνει καμία ευθύνη για τυχόν καθυστέρηση στην άφιξη του φακέλου, από οποιαδήποτε αιτία, που αποστέλλεται με τον ως άνω τρόπο.

Ο φάκελος που είτε υποβλήθηκε μετά την καθορισμένη ημερομηνία είτε δεν έφθασε έγκαιρα στην Υπηρεσία Διενέργειας, θα επιστρέφεται στον Προσφέροντα χωρίς να έχει αποσφραγισθεί.

**Β. Υποβαλλόμενα δικαιολογητικά:**

1. Απόσπασμα ποινικού μητρώου από το οποίο να προκύπτει ότι Α) ο εκάστοτε νόμιμος εκπρόσωπος του νομικού προσώπου που έχει εξουσία υπογραφής της σύμβασης με την Αναθέτουσα Αρχή, ήτοι ενδεικτικά: α) οι ομόρρυθμοι εταίροι ή/και ο/οι διαχειριστής/ές Ο.Ε. και Ε.Ε. β) ο/οι διαχειριστής/τές Ε.Π.Ε. γ) Ο Πρόεδρος ή Ο Διευθύνων Σύμβουλος ή όποιος έχει εξουσία εκπροσώπησης και δέσμευσης στη συγκεκριμένη περίπτωση της Α.Ε. δ) οι νόμιμοι εκπρόσωποι κάθε άλλου νομικού προσώπου, καθώς και Β) φυσικά πρόσωπα, στα οποία θα κατακυρωθεί το έργο δεν έχουν καταδικαστεί με αμετάκλητη δικαστική απόφαση για αδίκημα σχετικό με την άσκηση της επαγγελματικής τους δραστηριότητας, για κάποιο από τα αδικήματα της υπεξαίρεσης, απάτης, εκβίασης, πλαστογραφίας, ψευδορκίας, δωροδοκίας και δόλιας χρεοκοπίας, καθώς και για
   * 1. Συμμετοχή σε εγκληματική οργάνωση, όπως αυτή ορίζεται στο άρθρο 2 παράγραφος 1 της κοινής δράσης της 98/773/ΔΕΥ του Συμβουλίου,
     2. Δωροδοκία, όπως αυτή ορίζεται αντίστοιχα στο άρθρο 3 της πράξης του Συμβουλίου της 26ης Μαΐου 1997 και στο άρθρο 3 παράγραφος 1 της κοινής δράσης 98/742/ΚΕΠΠΑ του Συμβουλίου,
     3. Απάτη, κατά την έννοια του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων και
     4. Νομιμοποίηση εσόδων από παράνομες δραστηριότητες, όπως ορίζεται από το άρθρο 1 της οδηγίας 91/308/ΕΟΚ του Συμβουλίου, της 10ης Ιουνίου 1991, για την πρόληψη χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες.

Το απόσπασμα αυτό πρέπει να έχει εκδοθεί το πολύ τρεις *(3) μήνες* πριν από την ημερομηνία κοινοποίησης της ως άνω έγγραφης ειδοποίησης.

1. Πιστοποιητικά αρμόδιας δικαστικής ή διοικητικής Αρχής, από το οποίο να προκύπτει ότι ο υποψήφιος Ανάδοχος δεν τελεί υπό πτώχευση και διαδικασία κήρυξης σε πτώχευση. Τα πιστοποιητικά αυτά πρέπει να έχουν εκδοθεί το πολύ έξι *(6) μήνες* πριν από την ημερομηνία κοινοποίησης της ως άνω έγγραφης ειδοποίησης.
2. Πιστοποιητικά αρμόδιας δικαστικής ή διοικητικής Αρχής, από το οποίο να προκύπτει ότι ο υποψήφιος Ανάδοχος δεν τελεί υπό αναγκαστική διαχείριση, παύση εργασιών, πτωχευτικό συμβιβασμό, συνδιαλλαγή, προ-πτωχευτική διαδικασία εξυγίανσης ή άλλη ανάλογη κατάσταση και δεν έχει κινηθεί εναντίον του διαδικασία κήρυξης σε αναγκαστική διαχείριση, πτωχευτικό συμβιβασμό, συνδιαλλαγή προ-πτωχευτική διαδικασία εξυγίανσης ή άλλη ανάλογη διαδικασία. Τα πιστοποιητικά αυτά πρέπει να έχουν εκδοθεί το πολύ *έξι (6) μήνες* πριν από την ημερομηνία κοινοποίησης της ως άνω έγγραφης ειδοποίησης.
3. Πιστοποιητικό αρμόδιας δικαστικής ή διοικητικής αρχής, από το οποίο να προκύπτει ότι ο υποψήφιος Ανάδοχος δεν τελεί υπό κοινή εκκαθάριση του Κ.Ν. 2190/1920, όπως εκάστοτε ισχύει ή ειδική εκκαθάριση του Ν.1892/1990 (Α'101), όπως εκάστοτε ισχύει ή άλλες ανάλογες καταστάσεις (μόνο για αλλοδαπά νομικά πρόσωπα) και δεν έχουν διοριστεί εκκαθαριστές και επίσης, ότι δεν τελεί υπό διαδικασία έκδοσης απόφασης κοινής εκκαθάρισης ή ειδικής εκκαθάρισης των ανωτέρω νομοθετημάτων ή υπό άλλες ανάλογες καταστάσεις (μόνο για αλλοδαπά νομικά πρόσωπα). Τα πιστοποιητικά αυτά πρέπει να έχουν εκδοθεί το πολύ έξι *(6) μήνες* πριν από την ημερομηνία κοινοποίησης της ως άνω έγγραφης ειδοποίησης.

Επί ημεδαπών ανωνύμων εταιρειών τα προαναφερόμενα πιστοποιητικά της εκκαθάρισης, εκδίδονται, όσον αφορά στην κοινή εκκαθάριση από την αρμόδια Υπηρεσία της πρώην Νομαρχιακής Αυτοδιοίκησης, στο μητρώο Ανωνύμων Εταιρειών της οποίας είναι εγγεγραμμένη η συμμετέχουσα στο διαγωνισμό A.E., σύμφωνα με τις διατάξεις των άρθρων 7α.1.ια' και 7β.12 του Καν. 2190/1920, όπως εκάστοτε ισχύει. Επί ημεδαπών Εταιρειών Περιορισμένης Ευθύνης (ΕΠΕ) και των εταιρειών (Ο.Ε. και Ε.Ε.) το πιστοποιητικό της εκκαθάρισης και διορισμού εκκαθαριστών εκδίδεται από το αρμόδιο τμήμα του Πρωτοδικείου της έδρας της συμμετέχουσας στο διαγωνισμό επιχείρησης.

1. Πιστοποιητικό της αρμόδιας αρχής από το οποίο να προκύπτει ότι είναι εγγεγραμμένος στα μητρώα του οικείου Επιμελητηρίου/Επαγγελματικού Μητρώου και το ειδικό επάγγελμα του, ή Βεβαίωση Έναρξης Επιτηδεύματος **από το οποίο να προκύπτει η εγγραφή του, κατά την ημέρα υποβολής της προσφοράς** **και ότι εξακολουθεί να παραμένει εγγεγραμμένος μέχρι την κοινοποίηση της ως άνω έγγραφης ειδοποίησης και ότι διαθέτει συναφή δραστηριότητα.**
2. Υπεύθυνη Δήλωση της παρ. 4 του άρθρου 8 του Ν. 1599/1986 (Α'75) στην οποία ο Υποψήφιος Ανάδοχος θα δηλώνει όλους τους οργανισμούς κύριας και επικουρικής ασφάλισης στους οποίους ο Ανάδοχος υποχρεούται να καταβάλλει εισφορές, καθώς και πιστοποιητικά όλων των δηλωθέντων από τον Υποψήφιο Ανάδοχο οργανισμών κοινωνικής ασφάλισης (κύριας και επικουρικής), από τα οποία να προκύπτει ότι ο υποψήφιος Ανάδοχος είναι ενήμερος ως προς τις εισφορές κοινωνικής ασφάλισης (κύριας και επικουρικής) **κατά την ημερομηνία κοινοποίησης της πρόσκλησης υποβολής των δικαιολογητικών κατακύρωσης του Διαγωνισμού**.
3. Πιστοποιητικό αρμόδιας αρχής, από το οποίο να προκύπτει ότι ο υποψήφιος Ανάδοχος είναι ενήμερος ως προς τις φορολογικές υποχρεώσεις του **κατά την ημερομηνία κοινοποίησης της πρόσκλησης υποβολής των δικαιολογητικών κατακύρωσης** του Διαγωνισμού.
4. Πιστοποιητικό περί μη λύσης του νομικού προσώπου, αν ο Υποψήφιος Ανάδοχος είναι νομικό πρόσωπο το οποίο θα πρέπει να έχει εκδοθεί **το πολύ ένα μήνα** πριν την ημερομηνία κοινοποίησης της ως άνω έγγραφης ειδοποίησης.
5. Υπεύθυνη Δήλωση της παρ. 4 του άρθρου 8 του Ν. 1599/1986 στην οποία ο Υποψήφιος Ανάδοχος θα δηλώνει ότι:

α. Η επιχείρησή του δεν υπόκειται σε νομικούς περιορισμούς λειτουργίας.

β. Δεν έχει αποκλειστεί η συμμετοχή του σε διαγωνισμό, με αμετάκλητη απόφαση

γ. Δεν έχει υποπέσει σε σοβαρό παράπτωμα κατά την άσκηση της επαγγελματικής του δραστηριότητας

δ. Η επιχείρηση είναι συνεπής στην εκπλήρωση των συμβατικών της υποχρεώσεων, και των υποχρεώσεών της προς τον εν γένει δημόσιο τομέα

ε. Δεν έχει προβεί σε ψευδείς ή ανακριβείς δηλώσεις κατά την παροχή των πληροφοριών που ζητούνται από την Αναθέτουσα Αρχή.

**Γ. Διευκρινίσεις για τα Δικαιολογητικά Κατακύρωσης:**

Δικαιολογητικά που εκδίδονται σε γλώσσα άλλη, εκτός της ελληνικής, συνοδεύονται υποχρεωτικά από επίσημη μετάφρασή τους στην Ελληνική γλώσσα.

Για αλλοδαπά φυσικά ή νομικά πρόσωπα, εφόσον δεν εκδίδονται τα προαναφερόμενα δικαιολογητικά, προσκομίζονται ισοδύναμα έγγραφα που προβλέπονται από το δίκαιο ή που εκδίδονται από τις αρμόδιες δικαστικές ή διοικητικές αρχές της χώρας καταγωγής ή προέλευσης των προσώπων αυτών.

Εάν σε κάποια χώρα βεβαιώνεται από οποιαδήποτε αρχή της ότι δεν εκδίδονται τα παραπάνω πιστοποιητικά ή έγγραφα, ή δεν καλύπτουν όλες τις παραπάνω περιπτώσεις, πρέπει επί ποινή αποκλεισμού να αντικατασταθούν από ένορκη βεβαίωση του Υποψηφίου Αναδόχου, ή στα κράτη μέλη που δεν προβλέπεται ένορκη βεβαίωση από υπεύθυνη δήλωση ενώπιον αρμόδιας δικαστικής ή διοικητικής αρχής, συμβολαιογράφου ή αρμόδιου επαγγελματικού οργανισμού του κράτους καταγωγής ή προέλευσης του Υποψηφίου Αναδόχου στην οποία θα βεβαιώνεται το αντίστοιχο περιεχόμενο. Στην κατά περίπτωση Ένορκη Βεβαίωση ή υπεύθυνη δήλωση θα δηλώνεται ότι στη συγκεκριμένη χώρα δεν εκδίδονται τα συγκεκριμένα έγγραφα και ότι δεν συντρέχουν στα συγκεκριμένα πρόσωπα οι σχετικές νομικές καταστάσεις. Η ένορκη βεβαίωση θα υποβληθεί υποχρεωτικά από τον Υποψήφιο Ανάδοχο εντός του «Φακέλου Δικαιολογητικών Κατακύρωσης».

Για τους Συνεταιρισμούς, αναφορικά με τα δικαιολογητικά κατακύρωσης, απαιτείται επιπλέον η προσκόμιση βεβαίωσης της εποπτεύουσας αρχής, ότι ο υποψήφιος Ανάδοχος λειτουργεί νόμιμα.

Για τα φυσικά πρόσωπα, αναφορικά με τα δικαιολογητικά κατακύρωσης, απαιτείται επιπλέον η προσκόμιση Βεβαίωσης Έναρξης Εργασιών Φυσικού Προσώπου Επιτηδευματία.

Για τις Ενώσεις / Κοινοπραξίες:

Για κάθε Μέλος της Ένωσης/Κοινοπραξίας πρέπει να κατατεθούν όλα τα Δικαιολογητικά του παραπάνω άρθρου. Η Ένωση/ Κοινοπραξία δεν υποχρεούται να περιβληθεί ιδιαίτερη νομική μορφή προκειμένου να υποβάλει Προσφορά. Ωστόσο στην περίπτωση που της ανατεθεί το Έργο, είναι δυνατόν να υποχρεωθεί προς τούτο από την Αναθέτουσα Αρχή. Επισημαίνεται ότι κάθε διαγωνιζόμενος, φυσικό ή νομικό πρόσωπο, δεν μπορεί να μετέχει σε περισσότερες από μια προσφορά.

Η Ένωση / Κοινοπραξία δεν υποχρεώνεται να λάβει ορισμένη νομική μορφή προκειμένου να υποβάλλει την προσφορά της. Με την υποβολή της Προσφοράς κάθε Μέλος της Ένωσης/ Κοινοπραξίας ευθύνεται αλληλέγγυα και εις ολόκληρον. Σε περίπτωση κατακύρωσης του Έργου στην Ένωση/ Κοινοπραξία, η ευθύνη αυτή εξακολουθεί μέχρι πλήρους εκτέλεσης της Σύμβασης. Η κοινή Προσφορά υπογράφεται υποχρεωτικά, είτε από όλους τους προμηθευτές που αποτελούν την ένωση, είτε από εκπρόσωπό τους εξουσιοδοτημένο με συμβολαιογραφική πράξη.Σε περίπτωση που εξαιτίας ανικανότητας για οποιοδήποτε λόγο, Μέλος της Ένωσης/ Κοινοπραξίας δεν μπορεί να ανταποκριθεί στις υποχρεώσεις του ως μέλους της Ένωσης/ Κοινοπραξίας κατά το χρόνο εκτέλεσης της Σύμβασης, τότε εάν οι συμβατικοί όροι μπορούν να εκπληρωθούν από τα εναπομείναντα Μέλη της Ένωσης/ Κοινοπραξίας, η Σύμβαση εξακολουθεί να υφίσταται ως έχει και να παράγει όλα τα έννομα αποτελέσματά της με την ίδια τιμή και όρους. Η δυνατότητα εκπλήρωσης των συμβατικών όρων από τα εναπομείναντα Μέλη θα εξετασθεί από την Αναθέτουσα Αρχή η οποία και θα αποφασίσει σχετικά. Εάν η Αναθέτουσα Αρχή αποφασίσει ότι τα εναπομείναντα Μέλη δεν επαρκούν να εκπληρώσουν τους όρους της Σύμβασης τότε αυτά οφείλουν να ορίσουν ΑΝΤΙΚΑΤΑΣΤΑΤΗ με προσόντα αντίστοιχα του Μέλους που αξιολογήθηκε κατά τη διάρκεια του Διαγωνισμού. O ΑΝΤΙΚΑΤΑΣΤΑΤΗΣ ωστόσο, πρέπει να εγκριθεί από την Αναθέτουσα Αρχή

Η μη έγκαιρη και προσήκουσα υποβολή των ανωτέρω δικαιολογητικών κατακύρωσης συνιστά λόγο αποκλεισμού του υποψήφιου αναδόχου από το διαγωνισμό.

Σε περίπτωση Νομικών προσώπων τις υπεύθυνες δηλώσεις υποβάλλουν: Ο/Οι διαχειριστής/ές όταν το νομικό πρόσωπο είναι Ο.Ε., Ε.Ε. ή Ε.Π.Ε. Ο Πρόεδρος ή ο Διευθύνων Σύμβουλος ή ο εκάστοτε νόμιμος εκπρόσωπος όταν το Νομικό πρόσωπο είναι Α.Ε. Ο Πρόεδρος του Συνεταιρισμού όταν ο προσφέρων είναι Συνεταιρισμός. Σε κάθε άλλη περίπτωση νομικού προσώπου οι νόμιμοι εκπρόσωποί του.

## ΑΡΘΡΟ 8: ΧΡΟΝΟΣ ΙΣΧΥΟΣ ΠΡΟΣΦΟΡΩΝ

Οι Προσφορές ισχύουν και δεσμεύουν τους προσφέροντες για εξήντα (60) ημερολογιακές ημέρες, προθεσμία που αρχίζει από την επόμενη της λήξης της προθεσμίας υποβολής των προσφορών. Προσφορά που ορίζει χρόνο ισχύος μικρότερο του παραπάνω αναφερόμενου χρόνου απορρίπτεται ως απαράδεκτη.

Η ισχύς της προσφοράς δύναται να παραταθεί, εφόσον ζητηθεί από την αναθέτουσα αρχή πριν από τη λήξη της, κατ’ ανώτατο όριο για χρονικό διάστημα ακόμη 60 ημερών.

Ανακοίνωση επιλογής αναδόχου μπορεί να γίνει και μετά τη λήξη της ισχύος της προσφοράς, δεσμεύει όμως το διαγωνιζόμενο, μόνο εφόσον αυτός το αποδεχθεί.

Οι Υποψήφιοι Ανάδοχοι δεν έχουν δικαίωμα να αποσύρουν την προσφορά τους, ή μέρος της, μετά την κατάθεσή της. Σε περίπτωση που η προσφορά ή μέρος της αποσυρθεί ο διαγωνιζόμενος εκπίπτει της διαδικασίας του διαγωνισμού και χάνει κάθε δικαίωμα για κατακύρωση

## ΑΡΘΡΟ 9: ΕΝΑΛΛΑΚΤΙΚΕΣ ΠΡΟΣΦΟΡΕΣ

Εναλλακτικές Προσφορές δε γίνονται δεκτές και απορρίπτονται ως απαράδεκτες. Εάν υποβληθούν τυχόν εναλλακτικές Προσφορές, δεν θα ληφθούν υπόψη. Ο υποψήφιος Ανάδοχος, ο οποίος θα υποβάλλει τέτοιας φύσης προτάσεις, δεν δικαιούται σε καμία περίπτωση να διαμαρτυρηθεί ή να επικαλεστεί λόγους προσφυγής κατά της απόρριψης των προτάσεων αυτών.

Η προσφορά προαιρετικών προϊόντων ή υπηρεσιών τα οποία δεν είναι απαραίτητα για την ικανοποίηση των απαιτήσεων της Διακήρυξης δεν αποκλείεται, θα διαχωρίζεται όμως σαφώς, τόσο στην Τεχνική όσο και στην Οικονομική Προσφορά και θα διευκρινίζεται ότι πρόκειται περί προσφοράς προαιρετικών προϊόντων ή υπηρεσιών.

## ΑΡΘΡΟ 10: ΤΡΟΠΟΣ ΣΥΝΤΑΞΗΣ ΠΡΟΣΦΟΡΩΝ

1. Οι προσφορές υποβάλλονται ή αποστέλλονται από τους ενδιαφερόμενους, στην Ελληνική γλώσσα μέσα σε σφραγισμένο φάκελο, σε δυο αντίγραφα. Σε ένα από τα αντίγραφα που ορίζεται ως πρωτότυπο και σε κάθε σελίδα του, πρέπει να αναγράφεται ευκρινώς η λέξη “ΠΡΩΤΟΤΥΠΟ” και να μονογράφεται από τον υποψήφιο Ανάδοχο. Το περιεχόμενο του πρωτοτύπου είναι επικρατέστερο από κάθε αντίγραφο της προσφοράς. Οι προσφορές δεν πρέπει να έχουν ξέσματα, σβησίματα, προσθήκες, διορθώσεις. Εάν υπάρχει στην προσφορά οποιαδήποτε προσθήκη ή διόρθωση, αυτή πρέπει να είναι καθαρογραμμένη και μονογραμμένη από τον προσφέροντα, το δε αρμόδιο όργανο παραλαβής και αποσφράγισης των προσφορών, κατά τον έλεγχο, μονογράφει και σφραγίζει τυχόν διορθώσεις ή προσθήκες. Η προσφορά **απορρίπτεται**, όταν υπάρχουν σε αυτή διορθώσεις που την καθιστούν ασαφή, κατά την αιτιολογημένη κρίση του οργάνου αξιολόγησης των προσφορών.

2. Στο φάκελο κάθε προσφοράς θα αναγράφονται ευκρινώς:

* Η φράση «ΠΡΟΣΦΟΡΑ ΓΙΑ ΛΕΥΚΑ ΕΙΔΗ»
* Ο πλήρης τίτλος της αρμόδιας Υπηρεσίας που διενεργεί το διαγωνισμό
* Η ημερομηνία διενεργείας του διαγωνισμού
* Τα στοιχεία του αποστολέα

3. Μέσα στο φάκελο της προσφοράς τοποθετούνται όλα τα σχετικά με την προσφορά στοιχεία και ειδικότερα τα εξής:

* ΤΑ ΔΙΚΑΙΟΛΟΓΗΤΙΚΑ της προσφοράς, (Πρωτότυπα και αντίγραφα) τοποθετούνται σε χωριστό σφραγισμένο φάκελο μέσα στον κυρίως φάκελο, με την ένδειξη «ΦΑΚΕΛΟΣ ΔΙΚΑΙΟΛΟΓΗΤΙΚΩΝ).
* ΤΑ ΤΕΧΝΙΚΑ ΣΤΟΙΧΕΙΑ της προσφοράς (πρωτότυπο και αντίγραφο), τοποθετούνται σε χωριστό σφραγισμένο φάκελο μέσα στον κυρίως φάκελο, με την ένδειξη «ΦΑΚΕΛΟΣ ΤΕΧΝΙΚΗΣ ΠΡΟΣΦΟΡΑΣ».
* TA OIKONOMIKA ΣΤΟΙΧΕΙΑ (Πρωτότυπο και αντίγραφο) επί ποινή απορρίψεως τοποθετούνται σε χωριστό σφραγισμένο φάκελο, επίσης μέσα στον κυρίως φάκελο με την ένδειξη «ΦΑΚΕΛΟΣ ΟΙΚΟΝΟΜΙΚΗΣ ΠΡΟΣΦΟΡΑΣ».
* Οι φάκελοι ΔΙΚΑΙΟΛΟΓΗΤΙΚΩΝ, ΤΕΧΝΙΚΗΣ και ΟΙΚΟΝΟΜΙΚΗΣ προσφοράς θα φέρουν και τις ενδείξεις του κυρίως φακέλου.
* Σε περίπτωση που τα ΤΕΧΝΙΚΑ στοιχεία της προσφοράς δεν είναι δυνατόν, λόγω του μεγάλου όγκου, να τοποθετηθούν στον κυρίως φάκελο, τότε αυτά συσκευάζονται ιδιαίτερα και ακολουθούν τον κυρίως φάκελο με την ένδειξη «ΠΑΡΑΡΤΗΜΑ ΠΡΟΣΦΟΡΑΣ» και τις λοιπές ενδείξεις του κυρίως φακέλου.
* Σε περίπτωση συνυποβολής με την προσφορά στοιχείων και πληροφοριών εμπιστευτικού χαρακτήρα η γνωστοποίηση των οποίων στους συνδιαγωνιζόμενους θα έθιγε τα έννομα συμφέροντά τους, τότε ο προσφέρων οφείλει να σημειώνει επ’ αυτών την ένδειξη «πληροφορίες εμπιστευτικού χαρακτήρα». Όλες οι πληροφορίες εμπιστευτικού χαρακτήρα θα πρέπει να αναφέρονται ανακεφαλαιωτικά στην αρχή της Προσφοράς. Σε αντίθετη περίπτωση θα δύναται να λαμβάνουν γνώση αυτών των πληροφοριών οι συνδιαγωνιζόμενοι. Η έννοια της πληροφορίας εμπιστευτικού χαρακτήρα αφορά μόνον την προστασία του απορρήτου που καλύπτει τεχνικά ή εμπορικά ζητήματα της επιχείρησης του ενδιαφερομένου.

4. Όλα τα έγγραφα και τα στοιχεία του διαγωνισμού και όλα τα έγγραφα και τα στοιχεία του Φακέλου προσφοράς θα πρέπει να είναι συνταγμένα ή επίσημα μεταφρασμένα στην Ελληνική γλώσσα, με εξαίρεση αυστηρά τεχνικούς όρους για τους οποίους δεν υπάρχει αντίστοιχη δόκιμη μετάφραση στην Ελληνική και που μπορεί να είναι στην Αγγλική γλώσσα. Εξαίρεση αποτελούν και τα συνημμένα στην τεχνική προσφορά έντυπα, σχέδια και λοιπά τεχνικά στοιχεία που μπορεί να είναι στην Αγγλική γλώσσα.

5. Ο υποψήφιος υποχρεούται να προσκομίσει όλα τα ζητούμενα στοιχεία, σύμφωνα με τις κατά περίπτωση οδηγίες. Παραπομπές σε έγγραφα επιτρέπονται εφόσον αυτά προσαρτώνται στην προσφορά και εφόσον δίνεται ο συγκεκριμένος αριθμός παραγράφου και σελίδας.

**6. Επισημαίνεται ότι ο υποψήφιος θα δηλώνει αναλυτικά τη συμμόρφωση ή απόκλιση των προσφερομένων ειδών και υπηρεσιών σε σχέση με τις αντίστοιχες προδιαγραφές της Διακήρυξης.**

7. Για την εύκολη σύγκριση των προσφορών πρέπει να τηρηθεί στη σύνταξή τους, η τάξη και η σειρά των όρων της διακήρυξης. Οι απαντήσεις σε όλα τα ερωτήματα της διακήρυξης πρέπει να είναι σαφείς. Παραπομπές σε τεχνικά έντυπα ή εκδόσεις των κατασκευαστικών οίκων επιτρέπονται μόνον εφόσον προσαρτώνται στην προσφορά και δίνεται ο συγκεκριμένος αριθμός παραγράφου και σελίδας.

Προσφορά η οποία, κατά την κρίση της Επιτροπής, περιλαμβάνει γενικές και ασαφείς απαντήσεις θα αποκλείεται από τη συνέχεια της αξιολόγησης.

8. Αντιπροσφορές δεν γίνονται δεκτές και απορρίπτονται ως απαράδεκτες.

9. Διευκρινίσεις που δίνονται από τους υποψηφίους οποτεδήποτε μετά την λήξη χρόνου κατάθεσης των προσφορών τους δεν γίνονται δεκτές και απορρίπτονται ως απαράδεκτες. Διευκρινίσεις δίδονται μόνο όταν ζητούνται από συλλογικό όργανο, είτε ενώπιων του είτε ύστερα από έγγραφο της Υπηρεσίας μετά από σχετική γνωμοδότηση του συλλογικού οργάνου. Σημειώνεται ότι, από τις διευκρινίσεις που δίδονται σύμφωνα με τα παραπάνω, λαμβάνονται υπόψη μόνο εκείνες που αναφέρονται στα σημεία που ζητήθηκαν.

10. Ο προσφέρων θεωρείται ότι αποδέχεται πλήρως και ανεπιφυλάκτως όλους τους όρους της διακήρυξης και δεν δύναται, με την προσφορά του ή με οιονδήποτε άλλο τρόπο, να αποκρούσει, ευθέως ή εμμέσως, τους όρους της διακήρυξης.

**11. Η υποβολή προσφοράς από τον προσφέροντα έχει την έννοια ότι αποδέχεται πλήρως και συμμορφώνεται με τις αρχές του Κώδικα Δεοντολογίας Προμηθευτών της Αναθέτουσας Αρχής που είναι αναρτημένος στην ιστοσελίδα της (www.arsis.gr).**

## ΑΡΘΡΟ 11: ΠΕΡΙΕΧΟΜΕΝΑ ΥΠΟΦΑΚΕΛΩΝ

### 11.1 ΦΑΚΕΛΟΣ ΔΙΚΑΙΟΛΟΓΗΤΙΚΩΝ

Ο Φάκελος των δικαιολογητικών πρέπει να περιλαμβάνει, όλα τα απαιτούμενα δικαιολογητικά και στοιχεία που αναφέρονται στο άρθρα 7, παρ. 7.1 της παρούσας.

### 11.2 ΦΑΚΕΛΟΣ ΤΕΧΝΙΚΗΣ ΠΡΟΣΦΟΡΑΣ

Ο φάκελος της τεχνικής προσφοράς, υποχρεωτικά περιλαμβάνει:

1. Τον Πίνακα Απαιτήσεων και Συμμόρφωσης που περιλαμβάνεται στο Τμήμα Β' της παρούσας Διακήρυξης. Ο Πίνακας θα πρέπει πρώτα να *συμπληρωθεί* με τη λέξη ΝΑΙ σε ΟΛΑ τα πεδία της στήλης *«Απάντηση >>, αφού τα τεχνικά χαρακτηρίστηκα των προς προμήθεια ειδών είναι όλα υποχρεωτικά.* **«Σύμφωνη» με τις Τεχνικές Προδιαγραφές θεωρείται η προσφορά που έχει ΝΑΙ στην Απάντηση όλων των τεχνικών χαρακτηριστικών των προς προμήθεια ειδών.** Στη στήλη «Παραπομπή», ο συμμετέχων μπορεί -προαιρετικά- να παραπέμψει σε φωτογραφίες ή φυλλάδια κτλ των προς προμήθεια ειδών. Το σχετικό υλικό (φωτογραφίες, φυλλάδια κ.α.) θα πρέπει να είναι αριθμημένο από τον συμμετέχοντα και στην στήλη παραπομπή να μπαίνει ο σχετικός αριθμός. Στη συνέχεια ο νόμιμος εκπρόσωπος του συμμετέχοντα οικονομικού φορέα θα *υπογράψει* και θα *σφραγίσει* (με την σφραγίδα της επιχείρησης), τον Πίνακα Απαιτήσεων και Συμμόρφωσης στην τελευταία σελίδα.

2. Οποιαδήποτε άλλα στοιχεία κρίνει ότι είναι απαραίτητα για την τεκμηρίωση των στοιχείων των Τεχνικών Προδιαγραφών (φυλλάδια και φωτογραφίες υλικών κ.α. ). Η Τεχνική προσφορά δεν αξιολογείται για την κατάταξη του υποψηφίου. Τα στοιχεία της χρησιμοποιούνται μόνο για τον αποκλεισμό προσφορών που δεν πληρούν τις προϋποθέσεις της διακήρυξης (Τμήμα Β'- Τεχνικές Προδιαγραφές/Πίνακας απαιτήσεων και συμμόρφωσης).

### 11.3 ΟΙΚΟΝΟΜΙΚΗ ΠΡΟΣΦΟΡΑ

Ο φάκελος «Οικονομική Προσφορά» πρέπει να περιλαμβάνει συμπληρωμένο και υπογεγραμμένο τον ΠΙΝΑΚΑ ΟΙΚΟΝΟΜΙΚΗΣ ΠΡΟΣΦΟΡΑΣ του ΤΜΗΜΑΤΟΣ Γ' της παρούσας Διακήρυξης.

Ο Πίνακας θα συμπληρώνεται ως εξής:

* Τιμή ανά τεμάχιο κάθε είδους σε ΕΥΡΩ *άνευ Φ.Π.Α.*
* Τιμή ανά τεμάχιο κάθε είδους σε ΕΥΡΩ με Φ.Π.Α.
* Συνολική τιμή για όλα τα τεμάχια του κάθε είδους σε ΕΥΡΩ *χωρίς Φ.Π.Α.*
* Συνολική τιμή για όλα τα τεμάχια του κάθε είδους σε ΕΥΡΩ με Φ.Π.Α.
* **Συνολική τιμή προμήθειας άνευ ΦΠΑ αριθμητικά και ολογράφως που αποτελεί τη τιμή σύγκρισης των προσφορών.**
* Συνολική τιμή προμήθειας με ΦΠΑ με αριθμητικά και ολογράφως.
* Ο Πίνακας Οικονομικής Προσφοράς θα φέρει την **υπογραφή** του/ων νόμιμου/ων εκπροσώπου/ων και την **σφραγίδα** του συμμετέχοντα οικονομικού φορέα.

Επισημαίνεται ότι η σύγκριση των προσφερόμενων τιμών θα γίνεται επί της συνολικής καθαρής αξίας άνευ δηλαδή ΦΠΑ, για τη συνολική προκηρυσσόμενη προμήθεια.

Η Επιτροπή Διενέργειας Διαγωνισμού δύναται να καλέσει τον προσφέροντα να παράσχει εξηγήσεις επί του συμπληρωμένου πίνακα όταν διαπιστωθούν σφάλματα εκ παραδρομής (πχ λάθη σε αριθμητικές πράξεις, παράλειψη συμπλήρωσης κελιού πίνακα από παραδρομή ή παρανόηση).

## ΑΡΘΡΟ 12: ΤΙΜΕΣ ΠΡΟΣΦΟΡΩΝ – ΝΟΜΙΣΜΑ

1. Οι τιμές των προσφορών για τα υπό προμήθεια είδη θα εκφράζονται σε Ευρώ. Προσφορές που δεν δίνουν τις τιμές σε ΕΥΡΩ ή που καθορίζουν σχέση ΕΥΡΩ προς ξένο νόμισμα θα απορρίπτονται ως απαράδεκτες.

2. Στις τιμές θα περιλαμβάνονται οι τυχόν υπέρ τρίτων κρατήσεις, ως και κάθε άλλη νόμιμη επιβάρυνση που προβλέπεται από τις ισχύουσες διατάξεις, εκτός από τον ΦΠΑ. Ο ΦΠΑ θα δίδεται σε ξεχωριστή στήλη, σε περίπτωση δε που αναφέρεται εσφαλμένος ΦΠΑ αυτός θα διορθώνεται από την υπηρεσία.

3. Η αναγραφή της τιμής σε ΕΥΡΩ, μπορεί να γίνεται με δύο ή και περισσότερα δεκαδικά ψηφία (άνευ ορίου), εφόσον χρησιμοποιείται σε ενδιάμεσους υπολογισμούς. Το γενικό σύνολο στρογγυλοποιείται σε δυο δεκαδικά ψηφία, προς τα άνω εάν το τρίτο δεκαδικό ψηφίο είναι ίσο ή μεγαλύτερο του πέντε και προς τα κάτω εάν είναι μικρότερο του πέντε.

4. Από την Οικονομική Προσφορά πρέπει να προκύπτει σαφώς η τιμή μονάδας για κάθε τύπο προσφερόμενης υπηρεσίας. Προϊόν το οποίο αξιολογήθηκε κατά την Τεχνική Προσφορά και δεν αναφέρεται στην Οικονομική Προσφορά ή αναφέρεται χωρίς τιμή, θεωρείται ότι προσφέρεται με μηδενική αξία.

5. Σε περίπτωση που ο υποψήφιος Ανάδοχος κάνει έκπτωση, οι τιμές που θα αναφέρονται στους Πίνακες Οικονομικής Προσφοράς για κάθε υπηρεσία ή προϊόν θα είναι οι τελικές τιμές μετά την έκπτωση. Επίσης δεν επιτρέπονται στην Οικονομική Προσφορά συνολικές εκπτώσεις σε επί επιμέρους αθροίσματα ή επί του συνολικού τιμήματος της Προσφοράς.

6. Εφόσον από την προσφορά δεν προκύπτει με σαφήνεια η προσφερόμενη τιμή ή δεν δίδεται ενιαία τιμή για ολόκληρη την προσφερόμενη ποσότητα είδους ή υπηρεσίας, η προσφορά απορρίπτεται ως απαράδεκτη.

7. Προσφορές που θέτουν όρο αναπροσαρμογής της τιμής απορρίπτονται ως απαράδεκτες.

8. Η τιμή της προσφοράς δεν υπόκεινται σε μεταβολή κατά την διάρκεια του χρόνου ισχύος της. Σε περίπτωση που ζητηθεί παράταση της διάρκειας ισχύος της προσφοράς, οι διαγωνιζόμενοι δεν δικαιούνται, κατά την γνωστοποίηση της συγκατάθεσής τους, να υποβάλλουν νέο πίνακα με την τιμή προσφοράς.

9. Εάν στο διαγωνισμό οι προσφερόμενες τιμές είναι ασυνήθιστα χαμηλές θα εξετάζονται λεπτομερώς οι προσφορές πριν την έκδοση απόφασης κατακύρωσης. Για τον σκοπό αυτό θα ζητείται από τον υποψήφιο Ανάδοχο έγγραφη αιτιολόγηση της ανάλυσης της Οικονομικής Προσφοράς. Εάν και μετά την παροχή της ανωτέρω αιτιολόγησης οι προσφερόμενες τιμές κριθούν ως ασυνήθιστα χαμηλές, η Προσφορά θα απορρίπτεται.

10. Η τιμή χωρίς ΦΠΑ θα λαμβάνεται υπόψη για τη σύγκριση των προσφορών.

11. Προσφορές που οι τιμές τους υπερβαίνουν την προϋπολογισθείσα δαπάνη απορρίπτονται.

12. Για την ανάλυση των τιμών της Προσφοράς τους οι υποψήφιοι Ανάδοχοι είναι υποχρεωμένοι να συμπληρώσουν τους ΠΙΝΑΚΕΣ ΟΙΚΟΝΟΜΙΚΗΣ ΠΡΟΣΦΟΡΑΣ όπως καθορίζονται στο Τμήμα Γ της παρούσας διακήρυξης.

## ΑΡΘΡΟ 13: ΤΡΟΠΟΣ ΥΠΟΒΟΛΗΣ ΠΡΟΣΦΟΡΩΝ

Οι προσφορές είναι δυνατό:

α. να υποβάλλονται στα γραφεία της Αναθέτουσας Αρχής μέχρι την ημέρα και ώρα της καταληκτικής ημερομηνίας υποβολής προσφορών

είτε

β. να αποστέλλονται στην παραπάνω διεύθυνση με συστημένη ταχυδρομική επιστολή που θα απευθύνεται στην ΑΡΣΙΣ Κοινωνική Οργάνωση Υποστήριξης Νέων και να έχουν παραληφθεί από την αναθέτουσα αρχή μέχρι την ορισθείσα ημέρα και ώρα της καταληκτικής ημερομηνίας υποβολής προσφορών. Εφόσον η προσφορά αποσταλεί στην Υπηρεσία Διενέργειας με οποιονδήποτε τρόπο, θα πρέπει να φέρει την ένδειξη «Να μην ανοιχθεί από την ταχυδρομική υπηρεσία ή τη γραμματεία».

Η Υπηρεσία Διενέργειας δεν αναλαμβάνει καμία ευθύνη για τυχόν καθυστέρηση στην άφιξη των προσφορών, από οποιαδήποτε αιτία, που αποστέλλονται με τον ως άνω τρόπο.

Οι προσφορές που είτε υποβλήθηκαν μετά την καθορισμένη ημερομηνία είτε δεν έφθασαν έγκαιρα στην Υπηρεσία Διενέργειας, θα επιστρέφονται στους Προσφέροντες χωρίς να έχουν αποσφραγισθεί.

## ΑΡΘΡΟ 14:ΑΠΟΣΦΡΑΓΙΣΗ & ΑΞΙΟΛΟΓΗΣΗ ΤΩΝ ΠΡΟΣΦΟΡΩΝ

Η αποσφράγιση των προσφορών γίνεται δημόσια από την αρμόδια Επιτροπή Διενέργειας Διαγωνισμού που έχει νομότυπα οριστεί από την ΑΡΣΙΣ. Η Επιτροπή Διενέργειας Διαγωνισμού προβαίνει στην έναρξη της διαδικασίας αποσφράγισης των προσφορών την ημερομηνία και ώρα που ορίζεται στην παρούσα διακήρυξη. Προσφορές που υποβάλλονται στην Αναθέτουσα Αρχή μετά την έναρξη της διαδικασίας αποσφράγισης δεν αποσφραγίζονται αλλά παραδίδονται στην Αναθέτουσα Αρχή για επιστροφή ως εκπρόθεσμες.

Τα στάδια της αποσφράγισης είναι τα ακόλουθα:

ΦΑΣΗ Α΄: Αποσφράγιση φακέλου «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ»

1. Αριθμούνται όλες οι προσφορές με βάση των αριθμό πρωτοκόλλου κατάθεσης.
2. Αποσφραγίζεται ο κυρίως φάκελος κάθε προσφοράς και στη συνέχεια ο υποφάκελος «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ» με βάση την παραπάνω αρίθμηση και μονογράφονται τα πρωτότυπα κατά φύλλο. Στην αποσφράγιση δύναται να παρίστανται οι διαγωνιζόμενοι με τους νομίμους εκπροσώπους τους ή εξουσιοδοτημένους αντιπροσώπους τους.
3. Η εξέταση των απαραίτητων προϋποθέσεων που πρέπει να πληροί ο προσφέρων σύμφωνα με τα στοιχεία του φακέλου «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ» και η αποδοχή του προσφέροντος στο επόμενο στάδιο του διαγωνισμού γίνεται στη συνέχεια αυθημερόν, εφόσον είναι δυνατό, στην ανοικτή συνεδρίαση της Επιτροπής Αξιολόγησης Προσφορών.
4. Η Επιτροπή Διενέργειας Διαγωνισμού δύναται να διακόψει οποτεδήποτε τη διαδικασία και να ορίσει νέα ημερομηνία και ώρα συνεδρίασης ενημερώνοντας σχετικά τους προσφέροντες, αν είναι δυνατό.
5. Όσοι δικαιούνται να παρίστανται στη διαδικασία αποσφράγισης των προσφορών λαμβάνουν γνώση των συμμετεχόντων στο διαγωνισμό καθώς επίσης και των φακέλων που υποβλήθηκαν. Ο χρόνος πρόσβασης των συμμετεχόντων στις προσφορές που θα υποβληθούν είναι μέχρι το πέρας της ημέρας (εργάσιμες ώρες) κατά την οποία διενεργείται η σχετική αποσφράγιση. Ο συμμετέχων που λαμβάνει γνώση του σχετικού φακέλου, θα υπογράψει σε σχετική κατάσταση που θα τηρεί η Υπηρεσία διενέργειας του διαγωνισμού και θα αποτελεί το μοναδικό αποδεικτικό γνώσης αυτού.
6. Οι προσφορές που δεν γίνονται αποδεκτές μετά την εξέταση του υποφακέλου «ΔΙΚΑΙΟΛΟΓΗΤΙΚΑ ΣΥΜΜΕΤΟΧΗΣ» αποκλείονται από το διαγωνισμό.

ΦΑΣΗ Β’: Αποσφράγιση Τεχνικών Προσφορών

1. Η αποσφράγιση του Φακέλου «Τεχνική Προσφορά» γίνεται από την Επιτροπή Διενέργειας Διαγωνισμού μόνο για εκείνους τους προσφέροντες που έγιναν αποδεκτοί στο διαγωνισμό μετά το άνοιγμα του υποφακέλου «Δικαιολογητικά Συμμετοχής». Η αποσφράγιση γίνεται αυθημερόν εφόσον είναι δυνατό. Κατά την αποσφράγιση μπορούν να παρίστανται οι διαγωνιζόμενοι με τους νομίμους ή εξουσιοδοτημένους εκπροσώπους τους.
2. Το άνοιγμα του Φακέλου «Τεχνική Προσφορά» συνοδεύεται από τη μονογραφή των μελών της Επιτροπής ανά φύλλο των πρωτοτύπων.
3. Η Επιτροπή Διενέργειας Διαγωνισμού προβαίνει σε λεπτομερή έλεγχο ως προς την πληρότητα, την ακρίβεια και την επάρκεια των υποβληθέντων δικαιολογητικών και διαπιστώνει τη συμφωνία ή την ασυμφωνία τους με τους απαράβατους όρους της παρούσας διακήρυξης και εισηγείται για την περαιτέρω αποδοχή ή/και απόρριψη των προσφορών στην Επιτροπή Τεχνικής Αξιολόγησης. Οι προσφορές που παρουσιάζουν αποκλίσεις από τις τεχνικές προδιαγραφές της διακήρυξης απορρίπτονται ως απαράδεκτες, μετά από αιτιολογημένη έγγραφη διατύπωση της Επιτροπής.

* Οι φάκελοι των οικονομικών προσφορών δεν αποσφραγίζονται σε αυτή τη φάση αλλά μονογράφονται από τα μέλη της Επιτροπής και φυλάσσονται σε νέο ενιαίο φάκελο ο οποίος επίσης σφραγίζεται, υπογράφεται από την Επιτροπή και φυλάσσεται.
* Οι φάκελοι των οικονομικών προσφορών για όσες προσφορές δεν κρίθηκαν κατά την αξιολόγηση των τεχνικών στοιχείων, αποδεκτές, δεν αποσφραγίζονται, εκτός αν κριθεί απαραίτητο από την Επιτροπή για λόγους διαφάνειας της διαδικασίας.

1. Μετά την αξιολόγηση των Τεχνικών Προσφορών των συμμετεχόντων από την αρμόδια Επιτροπή Τεχνικής Αξιολόγησης, η εν λόγω Επιτροπή συντάσσει και υπογράφει πρακτικό το οποίο κοινοποιεί για έγκριση ή απόρριψη στο αρμόδιο όργανο της Αναθέτουσας Αρχής το οποίο με τη σειρά του εκδίδει τη σχετική απόφαση.
2. Οι συμμετέχοντες ενημερώνονται για την απόφαση του αρμοδίου οργάνου της αναθέτουσας αρχής επί της τεχνικής αξιολόγησης και έχουν δικαίωμα ένστασης για αυτό το στάδιο της διαδικασίας μέχρι την ώρα και ημέρα αποσφράγισης της οικονομικής προσφοράς.

ΦΑΣΗ Γ’: Αποσφράγιση Οικονομικών Προσφορών

1. Μετά την ολοκλήρωση της αξιολόγησης του παραπάνω σταδίου, η αρμόδια επιτροπή διενέργειας του διαγωνισμού προβαίνει στην αποσφράγιση των φακέλων της οικονομικής προσφοράς των αποδεκτών προσφορών, η οποία θα πραγματοποιηθεί την **15/11/2016 και ώρα 11:00** στα γραφεία της Αναθέτουσας Αρχής. Το άνοιγμα του Φακέλου «Οικονομική Προσφορά» συνοδεύεται από τη μονογραφή από τα μέλη της Επιτροπής ανά φύλλο των πρωτοτύπων.
2. Η επιτροπή στη συνέχεια ελέγχει τυπικά τις οικονομικές προσφορές και συντάσσει πρακτικό με το οποίο γνωστοποιεί και εισηγείται τις τυχόν απορριφθείσες οικονομικές προφορές και τις τιμές των αποδεκτών προσφορών και παραπέμπει τη διαδικασία στο αρμόδιο όργανο της Αναθέτουσας Αρχής (Επιτροπή Προμηθειών) που τελικώς συντάσσει τον πίνακα της τελικής κατάταξης με βάση το κριτήριο της χαμηλότερης τιμής.
3. Το αρμόδιο όργανο της Αναθέτουσας Αρχής (Επιτροπή Προμηθειών), κατόπιν της εισήγησης της επιτροπής διενέργειας κατά τα ανωτέρω, αξιολογεί επί της ουσίας τις προσφορές, γνωμοδοτεί και εισηγείται στη διοίκηση της Αναθέτουσας Αρχής την κατακύρωση της προμήθειας στον προσφέροντα τη χαμηλότερη τιμή και η διοίκηση της Αναθέτουσας Αρχής με τη σειρά της την εγκρίνει ή την απορρίπτει αιτιολογημένα. Η απόφαση γνωστοποιείται στους προσφέροντες, καλώντας τον Ανάδοχο να υποβάλλει σε κλειστό φάκελο εντός (7) επτά ημερολογιακών ημερών ή όσων ημερών καθορίσει η Αναθέτουσα Αρχή από την κοινοποίηση τα οριζόμενα στην παρούσα διακήρυξη δικαιολογητικά κατακύρωσης.
4. Ανάδοχος θα αναδειχθεί εκείνος που θα προσφέρει τη χαμηλότερη συνολική τιμή προσφοράς (άνευ ΦΠΑ) εφόσον τα προσφερόμενα είδη καλύπτουν υποχρεωτικά τις τεχνικές περιγραφές της παρούσας διακήρυξης.
5. Κατά την αποσφράγιση των οικονομικών προσφορών μπορούν να παρίστανται οι διαγωνιζόμενοι με τους νομίμους ή εξουσιοδοτημένους εκπροσώπους τους και να λάβουν γνώση των τιμών που προσφέρθηκαν.
6. Σε περίπτωση που η οικονομική προσφορά είναι ασυνήθιστα χαμηλή, θα ζητείται από τον υποψήφιο ανάδοχο έγγραφη αιτιολόγηση της ανάλυσης της οικονομικής του προσφοράς.

## ΑΡΘΡΟ 15: ΑΠΟΡΡΙΨΗ ΠΡΟΣΦΟΡΩΝ

Η προσφορά του υποψήφιου Αναδόχου απορρίπτεται ως απαράδεκτη σε κάθε μία από τις κάτωθι περιπτώσεις, επιφυλασσομένων άλλων περιπτώσεων που προβλέπονται στην παρούσα:

1. Έλλειψη οποιουδήποτε δικαιολογητικού του άρθρου 7 του Μέρους Α της παρούσας.

2. Προσφορά με χρόνο υλοποίησης μεγαλύτερο από τον προβλεπόμενο.

3. Προσφορά που ορίζει μικρότερο από το ζητούμενο χρόνο ισχύος.

4. Προσφορά που είναι αόριστη και ανεπίδεκτη εκτίμησης ή είναι υπό αίρεση.

5. Προσφορά που παρουσιάζει ουσιώδεις αποκλίσεις από τους όρους και τις τεχνικές προδιαγραφές της Διακήρυξης

6. Προσφορά που παρουσιάζει αποκλίσεις από απαράβατους όρους της Διακήρυξης

7. Προσφορά στην οποία δεν προκύπτει με σαφήνεια η προσφερόμενη τιμή.

8. Προσφορά που το συνολικό της τίμημα υπερβαίνει την προϋπολογισθείσα δαπάνη.

9. Ασυνήθιστα χαμηλή Οικονομική Προσφορά. Στην περίπτωση αυτή θα ζητείται από τον υποψήφιο Ανάδοχο έγγραφη αιτιολόγηση της ανάλυσης της οικονομικής του προσφοράς. Εάν και μετά την παροχή της ανωτέρω αιτιολόγησης οι προσφερόμενες τιμές κριθούν ως ασυνήθιστα χαμηλές, η Προσφορά θα απορρίπτεται.

## ΑΡΘΡΟ 16: ΚΑΤΑΚΥΡΩΣΗ ΤΟΥ ΔΙΑΓΩΝΙΣΜΟΥ

Μετά την κατάταξη των προσφορών και την ανάδειξη αυτού στον οποίο πρόκειται να γίνει η κατακύρωση, ο προσφέρων στον οποίο πρόκειται να γίνει η κατακύρωση, εντός προθεσμίας επτά (7) ημερών (ή άλλης προθεσμίας που θα ορίσει η Αναθέτουσα Αρχή) από την κοινοποίηση σχετικής έγγραφης ειδοποίησης σ’ αυτόν, με βεβαίωση παραλαβής με οιοδήποτε νόμιμο τρόπο (συμπεριλαμβανομένου του μηνύματος ηλεκτρονικού ταχυδρομείου), οφείλει να υποβάλει, σε σφραγισμένο φάκελο, στην Υπηρεσία Διενέργειας του διαγωνισμού, τα έγγραφα και δικαιολογητικά που προβλέπονται στο άρθρο 7.3 της παρούσης.

Η Επιτροπή Διενέργειας του Διαγωνισμού προβαίνει στην αποσφράγιση του φακέλου των δικαιολογητικών κατακύρωσης την ημερομηνία και ώρα που ορίζεται με σχετικό έγγραφο της η Αναθέτουσα Αρχή, μονογράφονται δε από την Επιτροπή Διενέργειας όλα τα στοιχεία του φακέλου κατά φύλλο.

Η Επιτροπή ελέγχει την ορθότητα και την πληρότητα των δικαιολογητικών και των εγγράφων που υποβλήθηκαν από τον προσφέροντα στον οποίο πρόκειται να γίνει η κατακύρωση και καταρτίζει πρακτικό, το οποίο παραδίδει στην αναθέτουσα Αρχή, η οποία αποφαίνεται σχετικά και με μέριμνά της γνωστοποιείται στους υποψήφιους η απόφασή της για την κατακύρωση του αποτελέσματος του διαγωνισμού.

Η Επιτροπή δύναται να χορηγήσει περαιτέρω προθεσμία στον προσφέροντα για την προσκόμιση πιστοποιητικών που αποδεδειγμένα αδυνατεί να προσκομίσει εγκαίρως.

Όταν ο προσφέρων ο οποίος προσφέρει τη χαμηλότερη τιμή δεν προσκομίσει εγκαίρως και προσηκόντως ένα ή περισσότερα από τα έγγραφα και δικαιολογητικά που αναφέρονται ανωτέρω, η κατακύρωση γίνεται στον προσφέροντα που προσφέρει την αμέσως επόμενη χαμηλότερη τιμή. Σε περίπτωση που και αυτός δεν προσκομίσει ένα ή περισσότερα από τα έγγραφα και δικαιολογητικά τα οποία απαιτούνται κατά τα ανωτέρω, η κατακύρωση γίνεται στον προσφέροντα με την αμέσως επόμενη χαμηλότερη τιμή και ούτω καθ΄ εξής. Αν κανένας από τους προσφέροντες δεν προσκομίζει, σύμφωνα με τους όρους και τις προϋποθέσεις των ανωτέρω, ένα ή περισσότερα από τα έγγραφα και δικαιολογητικά τα οποία απαιτούνται, ο διαγωνισμός ματαιώνεται.

## ΑΡΘΡΟ 17: ΔΙΚΑΙΩΜΑ ΜΑΤΑΙΩΣΗΣ

Η Αναθέτουσα Αρχή, οποτεδήποτε πριν τη διενέργεια του διαγωνισμού και μετά τη διενέργεια του διαγωνισμού με σχετική γνωμοδότηση της Επιτροπή Διενέργειας Διαγωνισμού, διατηρεί το δικαίωμα:

α. να αποφασίσει τη ματαίωση, ακύρωση ή διακοπή του διαγωνισμού

β. να αποφασίσει τη ματαίωση του διαγωνισμού και την επανάληψή του με τροποποίηση ή μη των όρων και των προδιαγραφών της Προκήρυξης

γ. να αποφασίσει τη ματαίωση του διαγωνισμού και να προσφύγει στη διαδικασία της διαπραγμάτευσης.

## ΑΡΘΡΟ 18: ΚΑΤΑΡΤΙΣΗ ΚΑΙ ΥΠΟΓΡΑΦΗ ΣΥΜΒΑΣΗΣ ΥΛΟΠΟΙΗΣΗΣ ΤΟΥ ΕΡΓΟΥ

1. Μετά την ανακοίνωση της Κατακύρωσης καταρτίζεται η σχετική Σύμβαση ανάθεσης του έργου σύμφωνα και με τους όρους της παρούσας διακήρυξης η οποία θα αποτελεί αναπόσπαστο μέρος της σύμβασης. Η Σύμβαση, που περιλαμβάνει, λεπτομερώς όλους τους όρους και τις προϋποθέσεις για την υλοποίηση του Έργου καθώς και τα δικαιώματα και τις υποχρεώσεις των συμβαλλομένων μερών, καταρτίζεται με βάση την Κατακύρωση, την προσφορά και τη Διακήρυξη, κατά φθίνουσα σειρά ιεραρχίας και κατισχύει αυτών πλην καταδήλων σφαλμάτων ή παραδρομών. Για τις ανάγκες κατάρτισης των ειδικών όρων και λεπτομερειών της Σύμβασης, ο Ανάδοχος θα συνεργαστεί με την Αναθέτουσα Αρχή. Τυχόν υποβολή σχεδίων Σύμβασης από τους υποψηφίους μαζί με τις προσφορές τους, δε δημιουργεί καμία δέσμευση για την Αναθέτουσα Αρχή. Η Σύμβαση θα καταρτιστεί στην ελληνική γλώσσα με βάση τους όρους που περιλαμβάνονται στη Διακήρυξη και την Προσφορά του Αναδόχου, θα διέπεται από το ελληνικό δίκαιο και δεν μπορεί να περιέχει όρους αντίθετους προς το περιεχόμενο της παρούσας. Επίσης επίσημη γλώσσα κατά την εφαρμογή της Σύμβασης θα είναι η ελληνική. Το σύνολο των εγγράφων που απορρέουν από τη Σύμβαση (εκθέσεις, αναλύσεις, κλπ.) θα συντάσσονται στην ελληνική γλώσσα. Εάν υπάρξει κόστος μεταφράσεων εγγράφων του Αναδόχου, το κόστος αυτό θα βαρύνει τον ανάδοχο.

Ενδεικτικά, η Σύμβαση θα περιλαμβάνει:

α. Τον τόπο και χρόνο υπογραφής της σύμβασης.

β. Τα συμβαλλόμενα μέρη.

γ. Τα προς προμήθεια είδη.

δ. Το τελικό ποσό κατακύρωσης.

ε. Τον τόπο, τρόπο, και χρόνο παράδοσης των προς προμήθεια ειδών.

ζ. Τις προβλεπόμενες εγγυήσεις και ρήτρες.

η. Τον τρόπο επίλυσης των τυχόν διαφορών.

θ. Τον τρόπο πληρωμής και αναπροσαρμογής του συμβατικού τιμήματος.

2. Σε περίπτωση που πιθανολογείται ότι, κατά το χρονικό διάστημα κατάρτισης του τελικού κειμένου της Σύμβασης, θα λήξει η ισχύς της προσφοράς ή της εγγύησης συμμετοχής, ο Ανάδοχος υποχρεούται στην έγκαιρη παράταση της ισχύος της προσφοράς του κατά τον εκτιμούμενο για την ολοκλήρωση του κειμένου της Σύμβασης απαιτούμενο χρόνο και την παράταση, για τον ίδιο χρόνο, της ισχύος της εγγυητικής συμμετοχής.

3. Μετά την ολοκλήρωση του εγγράφου της Σύμβασης και μέσα σε χρονικό διάστημα 48 ωρών από την λήψη της σχετικής πρόσκλησης από την Αναθέτουσα Αρχή, ο Ανάδοχος υποχρεούται να προσέλθει για την υπογραφή της Σύμβασης. Στην περίπτωση που ο ανάδοχος δεν προσέλθει να υπογράψει τη Σύμβαση, η Υπηρεσία δύναται να κηρύξει έκπτωτο τον Ανάδοχο και να αναζητήσει την αποκατάσταση κάθε θετικής και αποθετικής της ζημίας.

## ΑΡΘΡΟ 19:ΕΦΑΡΜΟΣΤΕΟ ΔΙΚΑΙΟ

Η Σύμβαση διέπεται από το Ελληνικό Δίκαιο.

Σε περίπτωση διαφορών που ενδεχομένως προκύψουν σχετικά με την ερμηνεία ή την εκτέλεση ή την εφαρμογή της Σύμβασης ή εξ' αφορμής της, η Αναθέτουσα Αρχή και ο Ανάδοχος καταβάλλουν κάθε προσπάθεια για τη φιλική επίλυσή τους, σύμφωνα με τους κανόνες της καλής πίστης και των χρηστών συναλλακτικών ηθών.

Για κάθε διαφορά που δεν είναι δυνατό να επιλυθεί σύμφωνα με τα παραπάνω οριζόμενα, αρμόδια θα είναι τα δικαστήρια που εδρεύουν στην Αθήνα.

## ΑΡΘΡΟ 20: ΠΑΡΑΔΟΣΗ – ΠΑΡΑΛΑΒΗ

### 20.1 ΧΡΟΝΟΔΙΑΓΡΑΜΜΑ ΥΛΟΠΟΙΗΣΗΣ

Τα προς προμήθεια είδη θα πρέπει να παραδοθούν μέχρι την 2/12/2016.

### 20.2 ΜΕΤΑΘΕΣΗ ΧΡΟΝΟΔΙΑΓΡΑΜΜΑΤΟΣ

Η Αναθέτουσα Αρχή διατηρεί μονομερώς το δικαίωμα μετάθεσης του χρονοδιαγράμματος του Έργου ή επί μέρους προβλεπόμενων χρονικών σημείων ή δραστηριοτήτων του χρονοδιαγράμματος, εάν κρίνει ότι αυτό επιβάλλεται. Στις περιπτώσεις αυτές ενημερώνει εγκαίρως τον Ανάδοχο για την διαφοροποίηση του χρονοδιαγράμματος ως προς τη συγκεκριμένη δραστηριότητα.

Ο Ανάδοχος δικαιούται να ζητήσει μετάθεση της προθεσμίας εκτέλεσης του Έργου, στην περίπτωση που η εκτέλεση της Σύμβασης ή επί μέρους δραστηριοτήτων της καθυστερεί ή πρόκειται να καθυστερήσει για λόγους που δεν ανάγονται στη σφαίρα ευθύνης του ή για λόγους ανωτέρας βίας. Στην περίπτωση αυτή ο Ανάδοχος συνυποβάλλει πλήρη και λεπτομερή στοιχεία για την τεκμηρίωση του αιτήματός του και το αίτημα εξετάζεται από την Αναθέτουσα Αρχή η οποία αποφασίζει σχετικά και ειδοποιεί γραπτώς τον Ανάδοχο.

### 20.3 ΤΟΠΟΣ-ΤΡΟΠΟΣ ΠΑΡΑΔΟΣΗΣ- ΠΑΡΑΛΑΒΗΣ

Η παράδοση των υπό προμήθεια ειδών θα πραγματοποιηθεί, σύμφωνα με τη διαδικασία και τον τρόπο που θα υποδείξει η Αναθέτουσα Αρχή, στην αποθήκη της επί της οδού Αραχώβης αρ. 28 στην Αθήνα, περιοχή Εξαρχείων.

Η μεταφορά και παράδοση των λευκών ειδών της προμήθειας, επιβαρύνει εξολοκλήρου τον ανάδοχο και θα γίνει με βάση την προσφορά του αναδόχου και τους όρους της υπογραφείσας σύμβασης.

## ΑΡΘΡΟ 21: ΤΡΟΠΟΣ-ΠΛΗΡΩΜΗΣ-ΚΡΑΤΗΣΕΙΣ

Ο τρόπος πληρωμής ορίζεται ως εξής: Μετά την παράδοση του υλικού και την έκδοση των σχετικών παραστατικών, με κατάθεση της συνολικής αξίας, σε τραπεζικό λογαριασμό που θα ορίσει ο ανάδοχος. Όλες οι πληρωμές θα γίνονται σε ευρώ.

Σε περίπτωση τμηματικών παραδόσεων και η πληρωμή θα γίνεται τμηματικά ανά παράδοση, υπό την προϋπόθεση της έκδοσης των απαιτούμενων παραστατικών.

## ΑΡΘΡΟ 22: ΕΓΓΥΗΤΙΚΗ ΕΥΘΥΝΗ

Ο Ανάδοχος εγγυάται προς την Αναθέτουσα Αρχή ότι το Έργο θα εκτελεσθεί σύμφωνα με τους όρους και προϋποθέσεις της Σύμβασης, θα ανταποκρίνεται στις προδιαγραφές, αποτελέσματα και ιδιότητες όπως αυτές προδιαγράφονται στην Προκήρυξη ή επιτρέπεται να προδιαγραφούν από την Αναθέτουσα Αρχή κατά την εκτέλεση του Έργου. Επίσης, εγγυάται ότι τα επιμέρους προϊόντα που είναι το αντικείμενο της προμήθειας θα τυγχάνουν της νόμιμης εγγύησης κατά τους ορισμούς της κείμενης νομοθεσίας και θα καλύπτει την αντικατάσταση όλων των ελαττωματικών ειδών.

## ΑΡΘΡΟ 23: ΤΡΟΠΟΠΟΙΗΣΗ ΣΥΜΒΑΣΗΣ

Η Σύμβαση τροποποιείται όταν συμφωνήσουν, εγγράφως, προς τούτο, τα δύο συμβαλλόμενα μέρη.

## ΑΡΘΡΟ 24: ΥΠΟΧΡΕΩΣΕΙΣ ΑΣΦΑΛΙΣΗΣ

Ο Ανάδοχος υποχρεούται να λαμβάνει κάθε πρόσφορο μέτρο ασφάλειας και προστασίας για την αποτροπή ζημιών ή φθορών και είναι υπεύθυνος για κάθε ζημία ή βλάβη προσώπων, πραγμάτων ή εγκαταστάσεων της Αναθέτουσας Αρχής, του προσωπικού της ή τρίτων και για την αποκατάσταση κάθε τέτοιας βλάβης ή ζημίας που είναι δυνατόν να προξενηθεί κατά ή επ’ ευκαιρία της εκτέλεσης του Έργου από τον Ανάδοχο ή τους υπεργολάβους του εφ’ όσον οφείλεται σε πράξη ή παράλειψη αυτών. Ο Ανάδοχος υποχρεούται να ασφαλίσει και διατηρεί ασφαλισμένο το προσωπικό του στους αρμόδιους ασφαλιστικούς οργανισμούς καθ’ όλη τη διάρκεια εκτέλεσης του Έργου και μεριμνά όπως οι υπεργολάβοι του πράξουν το ίδιο.

## ΑΡΘΡΟ 25: ΕΜΠΙΣΤΕΥΤΙΚΟΤΗΤΑ

Χωρίς την προηγούμενη γραπτή συναίνεση της Αναθέτουσας Αρχής, ο Ανάδοχος δεν αποκαλύπτει εμπιστευτικές πληροφορίες που του δόθηκαν ή που ο ίδιος ανακάλυψε κατά την υλοποίηση του Έργου, ούτε κοινοποιεί στοιχεία, έγγραφα και πληροφορίες των οποίων λαμβάνει γνώση σε σχέση με τη Σύμβαση, υποχρεούται δε να μεριμνά ώστε το προσωπικό του, να τηρήσει την ως άνω υποχρέωση. Σε περίπτωση αθέτησης από τον Ανάδοχο της ως άνω υποχρέωσής του, η Αναθέτουσα Αρχή δικαιούται να απαιτήσει την αποκατάσταση τυχόν ζημίας της και την παύση κοινοποίησης των εμπιστευτικών πληροφοριών και την παράλειψή της στο μέλλον. Ο Ανάδοχος δεν δύναται να προβαίνει σε δημόσιες δηλώσεις σχετικά με το Έργο χωρίς την προηγούμενη συναίνεση της Αναθέτουσας Αρχής, ούτε να συμμετέχει σε δραστηριότητες ασυμβίβαστες με τις υποχρεώσεις του απέναντι στην Αναθέτουσα Αρχή και δεν δεσμεύει την Αναθέτουσα Αρχή, με κανένα τρόπο, χωρίς την προηγούμενη γραπτή της συναίνεση.

## ΑΡΘΡΟ 26: ΑΝΩΤΕΡΑ ΒΙΑ

Τα συμβαλλόμενα μέρη δεν ευθύνονται για τη μη εκπλήρωση των συμβατικών τους υποχρεώσεων, στο μέτρο που η αδυναμία εκπλήρωσης οφείλεται σε περιστατικά ανωτέρας βίας.

Ο Ανάδοχος, επικαλούμενος υπαγωγή της αδυναμίας εκπλήρωσης υποχρεώσεών του σε γεγονός που εμπίπτει στην προηγούμενη παράγραφο, οφείλει να γνωστοποιήσει και επικαλεστεί προς την Αναθέτουσα Αρχή τους σχετικούς λόγους και περιστατικά εντός αποσβεστικής προθεσμίας τριών (3) ημερών από τότε που συνέβησαν, προσκομίζοντας τα απαραίτητα αποδεικτικά στοιχεία. Η Αναθέτουσα Αρχή υποχρεούται να απαντήσει εντός τριών (3) ημερών από λήψεως του σχετικού αιτήματος του Αναδόχου, διαφορετικά με την πάροδο άπρακτης της προθεσμίας τεκμαίρεται η απόρριψη του αιτήματος.

## ΑΡΘΡΟ 27: ΚΥΡΩΣΕΙΣ - ΛΥΣΗ – ΚΑΤΑΓΓΕΛΙΑ ΤΗΣ ΣΥΜΒΑΣΗΣ – ΕΚΠΤΩΣΗ ΑΝΑΔΟΧΟΥ

Η Αναθέτουσα Αρχή δύναται να επιβάλλει κυρώσεις με τη μορφή προστίμων στην περίπτωση, στην οποία ο Ανάδοχος καθυστερεί, χωρίς να συντρέχουν λόγοι ανωτέρας βίας, την παράδοση των παραδοτέων που έχουν προσδιοριστεί στην σύμβαση. Το πρόστιμο ανέρχεται σε 2%επί του προϋπολογισμού του έργου για κάθε ημέρα καθυστέρησης.

Η Αναθέτουσα Αρχή διατηρεί την ευχέρεια να εισπράξει τα πρόστιμα είτε σε μορφή παρακράτησης από πληρωμές, είτε να επιδιώξει την είσπραξή τους με κάθε νόμιμο μέσο.

Σε περίπτωση επανειλημμένων καθυστερήσεων στην εκτέλεση των υπηρεσιών του αναδόχου ή σε περίπτωση παράβασης από τον ανάδοχο οιουδήποτε από τους όρους της διακήρυξης και της σχετικής σύμβασης ή πλημμελούς εκτέλεσης των υποχρεώσεων του, η Αναθέτουσα Αρχή ύστερα από πρόταση της αρμόδιας Επιτροπής Παρακολούθησης και Παραλαβής δικαιούται να κηρύξει τον ανάδοχο έκπτωτο και να λύσει τη σύμβαση αζημίως για την Αναθέτουσα Αρχή, ενώ ταυτόχρονα δικαιούται να επιδιώξει με κάθε νόμιμο μέσο την αποκατάσταση κάθε θετικής και αποθετικής της ζημίας από την παράνομη και αντισυμβατική συμπεριφορά του αναδόχου.

## ΑΡΘΡΟ 28: ΓΕΝΙΚΗ ΕΠΙΦΥΛΑΞΗ

Η Αναθέτουσα Αρχή διατηρεί το δικαίωμα να απορρίψει κάποια προσφορά πριν την ανάθεση της σύμβασης για τους λόγους που αναφέρονται στην παρούσα και δικαιούται να ακυρώσει τη διαδικασία του διαγωνισμού και να απορρίψει όλες τις προσφορές οποτεδήποτε για τους λόγους που αναφέρονται αναλυτικά στην παρούσα.

# ΤΜΗΜΑ Β’

# ΤΕΧΝΙΚΕΣ ΠΡΟΔΙΑΓΡΑΦΕΣ – ΠΙΝΑΚΑΣ ΑΠΑΙΤΗΣΕΩΝ & ΣΥΜΜΟΡΦΩΣΗΣ

## 1. ΠΕΡΙΓΡΑΦΗ ΕΡΓΟΥ

### 1.1 ΑΝΤΙΚΕΙΜΕΝΟΥ ΤΟΥ ΕΡΓΟΥ

Αντικείμενο του υπό διακήρυξη -με την παρούσα- έργου, είναι η προμήθεια λευκών ειδών προκειμένου να εξυπηρετηθούν ανάγκες της Οργάνωσης και των δομών της για το πρόγραμμα «Relocation and Reception Scheme», που χρηματοδοτείται από την Ευρωπαϊκή Επιτροπή μέσω της Ύπατης Αρμοστείας του ΟΗΕ για τους Πρόσφυγες (UNHCR) και υλοποιεί η ΑΡΣΙΣ - Κοινωνική Οργάνωση Υποστήριξης Νέων.

### 1.2 ΤΕΧΝΙΚΕΣ ΠΡΟΔΙΑΓΡΑΦΕΣ- ΠΙΝΑΚΑΣ ΑΠΑΙΤΗΣΕΩΝ ΚΑΙ ΣΥΜΜΟΡΦΩΣΗΣ

|  |  |  |  |  |  |
| --- | --- | --- | --- | --- | --- |
| **ΠΕΡΙΓΡΑΦΗ ΕΙΔΟΥΣ** | **ΜΟΝΑΔΑ** | **ΠΟΣΟΤΗΤΑ** | **ΑΠΑΙΤΗΣΗ** | **ΑΠΑΝΤΗΣΗ ΝΑΙ/ΌΧΙ** | **ΠΑΡΑΠΟΜΠΗ** |
| **ΠΕΤΣΕΤΕΣ ΠΡΟΣΩΠΟΥ** | **ΤΜΧ** | **280** | **ΝΑΙ** |  |  |
| Διαστάσεων 50 cm x 100 cm τουλάχιστον. |  |  | ΝΑΙ |  |  |
| Βάρος 500 gr/m2 τουλάχιστον. |  |  | ΝΑΙ |  |  |
| 100% βαμβακερές. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 60 βαθμούς 0C. |  |  | ΝΑΙ |  |  |
| **ΠΕΤΣΕΤΕΣ ΜΠΑΝΙΟΥ** | **ΤΜΧ** | **280** | **ΝΑΙ** |  |  |
| Διαστάσεων 70 cm x 140 cm τουλάχιστον. |  |  | ΝΑΙ |  |  |
| Βάρος 500 gr/m2 τουλάχιστον. |  |  | ΝΑΙ |  |  |
| 100% βαμβακερές. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 60 βαθμούς 0C. |  |  | ΝΑΙ |  |  |
| **ΣΕΝΤΟΝΙΑ ΜΟΝΑ ΥΠΝΟΥ** | **ΤΜΧ** | **500** | **ΝΑΙ** |  |  |
| Διαστάσεων 160 cm x 250 cm τουλάχιστον. |  |  | ΝΑΙ |  |  |
| Βάρος υφάσματος 116 gr/ m2 |  |  | ΝΑΙ |  |  |
| Ύφασμα σύμμεικτο από τουλάχιστον 50% βαμβάκι τουλάχιστον. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 50 βαθμούς 0C. |  |  | ΝΑΙ |  |  |
| **ΜΑΞΙΛΑΡΙΑ ΥΠΝΟΥ** | **TMX** | **100** | **ΝΑΙ** |  |  |
| Διαστάσεων 45 cm x 65 cm τουλάχιστον. |  |  | ΝΑΙ |  |  |
| Μικτό βάρος 600 gr/τμx. τουλάχιστον. |  |  | ΝΑΙ |  |  |
| Κέλυφος από ύφασμα σύμμεικτο από τουλάχιστον 50% βαμβάκι. |  |  | ΝΑΙ |  |  |
| Γέμιση από παρθένο σιλικονούχο πολυεστέρα. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 30 βαθμούς 0C. |  |  | ΝΑΙ |  |  |
| **ΜΑΞΙΛΑΡΟΘΗΚΕΣ** | **TMX** | **300** | **ΝΑΙ** |  |  |
| Διαστάσεων 50 cm x70 cm τουλάχιστον (και σε αντιστοιχία με τις διαστάσεις των μαξιλαριών ανωτέρω). |  |  | ΝΑΙ |  |  |
| Βάρος υφάσματος 116 gr/ m2. |  |  | ΝΑΙ |  |  |
| Υφασμα σύμμεικτο από τουλάχιστον 50% βαμβάκι. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 50 βαθμούς 0C. |  |  | ΝΑΙ |  |  |
| **ΚΟΥΒΕΡΤΕΣ ΠΙΚΕ** | **TMX** | **100** | **ΝΑΙ** |  |  |
| Διαστάσεων 160 cm x 240 cm τουλάχιστον. |  |  | ΝΑΙ |  |  |
| Βάρος 300 gr/m2 τουλάχιστον. |  |  | ΝΑΙ |  |  |
| Ύφασμα από 100% βαμβάκι. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 30 βαθμούς 0C. |  |  | ΝΑΙ |  |  |
| **ΠΑΠΛΩΜΑΤΑ ΥΠΝΟΥ ΜΟΝΑ** | **TMX** | **380** | **ΝΑΙ** |  |  |
| Διαστάσεων 160 cm x 230 cm τουλάχιστον. |  |  | ΝΑΙ |  |  |
| Γέμιση 300 gr/m2 από ψημένη βάτα. |  |  | ΝΑΙ |  |  |
| Υφασμα σύμμεικτο από τουλάχιστον 50% βαμβάκι. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 30 βαθμούς 0C. |  |  | ΝΑΙ |  |  |
| **ΠΑΠΛΩΜΑΤΩΘΗΚΕΣ ΜΟΝΕΣ** | **TMX** | **760** | **ΝΑΙ** |  |  |
| Διαστάσεων 165 cm x 235 cm τουλάχιστον (και σε αντιστοιχεία με τις διαστάσεις των παπλωμάτων ανωτέρω). |  |  | ΝΑΙ |  |  |
| Βάρος υφάσματος 116 gr/ m2. |  |  | ΝΑΙ |  |  |
| Υφασμα σύμμεικτο από τουλάχιστον 50% βαμβάκι. |  |  | ΝΑΙ |  |  |
| Χρώμα λευκό. |  |  | ΝΑΙ |  |  |
| Πλενόμενα στο πλυντήριο περίπου στους 50 βαθμούς 0C. |  |  | ΝΑΙ |  |  |
| **ΠΕΤΣΕΤΕΣ ΚΟΥΖΙΝΑΣ** | **TMX** | **150** | **ΝΑΙ** |  |  |
| Διαστάσεων 50 cm x 70 cm τουλάχιστον. |  |  | ΝΑΙ |  |  |
| 100% βαμβακερές. |  |  | ΝΑΙ |  |  |
| Μονόχρωμες. |  |  | ΝΑΙ |  |  |
| Πλενόμενα στο πλυντήριο περίπου στους 50 βαθμούς 0C. |  |  | ΝΑΙ |  |  |

Βεβαιώνω ότι :

Τα ανωτέρω θα είναι απολύτως καινούρια και αμεταχείριστα, και θα πληρούν τις προδιαγραφές που περιλαμβάνονται στον παραπάνω πίνακα.

Όλα τα προσφερόμενα είδη συμμορφώνονται προς όλες τις υποχρεώσεις που επιβάλλονται στους κατασκευαστές για τα προϊόντα, βάσει των κοινοτικών διατάξεων.

H ελάχιστη χρονική περίοδος εγγύησης των προς προμήθεια ειδών θα καλύπτει την αντικατάσταση τυχόν ελαττωματικών, φθαρμένων ή μη σύμφωνων με τις τεχνικές προδιαγραφές του έργου ειδών, καθώς και την αποκατάσταση ελαττωμάτων που οφείλονται σε αστοχία υλικού.

Η προσφορά μου ισχύει για 60 ημέρες.

Αποδέχομαι όλους τους παραπάνω όρους και τις τεχνικές προδιαγραφές για τα προς προμήθεια είδη ακόμα κι αν έχω παραλείψει την απάντηση «ΝΑΙ» σε κάποιες απαντήσεις.

Εφόσον δεν υπάρχουν προαιρετικά τεχνικά χαρακτηριστικά, θα προσφέρω τα παραπάνω είδη στις ποσότητες και τα τεχνικά χαρακτηριστικά, όπως αναλυτικά περιγράφονται.

ΥΠΟΓΡΑΦΗ ΝΟΜΙΜΟΥ ΕΚΠΡΟΣΩΠΟΥ ΚΑΙ ΣΦΡΑΓΙΔΑ

# ΤΜΗΜΑ Γ’

# ΥΠΟΔΕΙΓΜΑ ΟΙΚΟΝΟΜΙΚΗΣ ΠΡΟΣΦΟΡΑΣ

**ΠΡΟΣΦΟΡΑ ΓΙΑ ΠΡΟΜΗΘΕΙΑ ΛΕΥΚΩΝ ΕΙΔΩΝ**

Προς: ΑΡΣΙΣ - Κοινωνική Οργάνωση Υποστήριξης Νέων

Θέμα: Προσφορά για την προμήθεια λευκών ειδών

Ημερομηνία: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |
| --- | --- | --- | --- | --- | --- | --- |
| **Α/Α** | **ΠΕΡΙΓΡΑΦΗ** | **ΠΟΣΟΤΗΤΑ** | **ΤΙΜΗ ΜΟΝΑΔΑΣ ΣΕ € ΑΝΕΥ ΦΠΑ** | **ΤΙΜΗ ΜΟΝΑΔΑΣ ΣΕ € ΜΕ ΦΠΑ** | **ΣΥΝΟΛΙΚΗ ΤΙΜH ΣΕ € ΧΩΡΙΣ ΦΠΑ**  **ΓΙΑ ΤΗ ΣΥΝΟΛΙΚΗ ΠΟΣΟΤΗΤΑ ΤΟΥ ΕΙΔΟΥΣ** | **ΣΥΝΟΛΙΚΗ ΤΙΜΗ ΣΕ € ΜΕ ΦΠΑ ΓΙΑ ΤΗ ΣΥΝΟΛΙΚΗ ΠΟΣΟΤΗΤΑ ΤΟΥ ΕΙΔΟΥΣ** |
| 1 | ΠΕΤΣΕΤΕΣ ΠΡΟΣΩΠΟΥ | 280 |  |  |  |  |
| 2 | ΠΕΤΣΕΤΕΣ ΜΠΑΝΙΟΥ | 280 |  |  |  |  |
| 3 | ΣΕΝΤΟΝΙΑ ΜΟΝΑ ΥΠΝΟΥ | 500 |  |  |  |  |
| 4 | ΜΑΞΙΛΑΡΙΑ ΥΠΝΟΥ | 100 |  |  |  |  |
| 5 | ΜΑΞΙΛΑΡΟΘΗΚΕΣ | 300 |  |  |  |  |
| 6 | ΚΟΥΒΕΡΤΕΣ ΠΙΚΕ | 100 |  |  |  |  |
| 7 | ΠΑΠΛΩΜΑΤΑ ΥΠΝΟΥ ΜΟΝΑ | 380 |  |  |  |  |
| 8 | ΠΑΠΛΩΜΑΤΩΘΗΚΕΣ ΜΟΝΕΣ | 760 |  |  |  |  |
| 9 | ΠΕΤΣΕΤΕΣ ΚΟΥΖΙΝΑΣ | 150 |  |  |  |  |
| ΣΥΝΟΛΙΚΗ ΤΙΜΗ ΠΡΟΜΗΘΕΙΑΣ ΑΝΕΥ ΦΠΑ (ολογράφως και αριθμητικά) σε €: | | |  | | | |
| ΣΥΝΟΛΙΚΗ ΤΙΜΗ ΠΡΟΜΗΘΕΙΑΣ ΜΕ ΦΠΑ  (ολογράφως και αριθμητικά) σε €: | | |  | | | |

Όλα τα ζητούμενα στοιχεία του πίνακα είναι ουσιώδη και σημαντικά. Οποιαδήποτε αποφυγή συμπλήρωσης στοιχείων ή συμπλήρωση με ασαφή και γενικό τρόπο θα ισοδυναμεί με μη απάντηση, υπό τους όρους της διακήρυξης.

Όλες οι τιμές θα είναι εκφρασμένες σε ΕΥΡΩ και θα αναγράφονται αριθμητικά, με συμπληρωμένο μέχρι και το δεύτερο δεκαδικό ψηφίο, ακόμα και όταν είναι μηδενικό.

**Πρόσθετες πληροφορίες**

1. Η ισχύς της προσφοράς αυτής είναι 60 ημέρες.

2. Η μεταφορά και παράδοσή των προϊόντων θα γίνει στην αποθήκη της Αναθέτουσας Αρχής επί της οδού Αραχώβης αρ. 28 στην Αθήνα (Εξάρχεια).

3. Το ποσοστό του ΦΠΑ είναι το εκάστοτε ισχύον.

4. Η ανωτέρω προσφερόμενη τιμή συμπεριλαμβάνει το κόστος μεταφοράς και παράδοσης των ειδών στην ανωτέρω διεύθυνση.

5. H ελάχιστη χρονική περίοδος εγγύησης των προς προμήθεια ειδών θα καλύπτει την αντικατάσταση τυχόν ελαττωματικών, φθαρμένων ή μη σύμφωνων με τις τεχνικές προδιαγραφές του έργου ειδών, καθώς και την αποκατάσταση ελαττωμάτων που οφείλονται σε αστοχία υλικού.

6. Το ως άνω ποσό καθώς και οι τιμές που αναγράφονται στην προσφορά μου δεν υπόκεινται σε καμία αναπροσαρμογή ή αναθεώρηση για οποιονδήποτε λόγο και αιτία, ισχύουν δε και δεσμεύουν την Ανάδοχο μέχρι την εκπλήρωση της παροχής της.

**Βεβαιώνεται ότι αποδέχομαι τις τεχνικές προδιαγραφές για την προμήθεια των λευκών ειδών, στην συνολική τιμή που ανωτέρω αναγράφεται.**

|  |  |
| --- | --- |
| Εταιρία / Επιχείρηση |  |
| Όνομα Προσφέροντος |  |
| Ιδιότητα |  |
| ΣΦΡΑΓΙΔΑ + ΥΠΟΓΡΑΦΗ |  |